Tahanan Lokap Balai Polis Tawau Antara Positif Covid-19

KOTA KINABALU: Warga asing yang ditahan di lokap Balai Polis Tawau antara individu yang dikesan positif Covid-19, di sini semalam.

Kes yang dikategorikan jangkitan tempatan itu dikesan melalui saringan Orang Kena Tahan di balai berkenaan dan kes ini telah dimasukkan ke Hospital Tawau untuk rawatan.

Pengarah Kesihatan Negeri Sabah, Datuk Dr Christina Rundi dalam satu kenyataan berkata, tiga lagi kes baharu yang dikesan di Sandakan merupakan kes Import A. Kes-kes ini dikesan melalui saringan pengembara dari luar negara.

Ketiga-tiga kes ini membabitkan seorang lelaki warga asing dari Filipina dan dua wanita warga tempatan. Kesemua kes dimasukkan ke Hospital Duchess of Kent, Sandakan.

Beliau berkata, Pejabat Kesihatan Kawasan Tawau dan Sandakan telah mengenal pasti kesemua kontak pesakit yang perlu menjalani saringan Covid-19.

Sehingga 11 Ogos, sebanyak 157,984 ujian Covid-19 telah dijalankan di Sabah.

Tambahnya, setakat semalam, sebanyak 415 kes dilaporkan di Sabah dan bilangan kes aktif yang masih dirawat di hospital berpakar seluruh sebanyak 17 kes.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


GRS Yakin Rampas Tuaran Daripada UPKO, Kata Hajiji

TUARAN:Gabungan Rakyat Sabah (GRS) yakin akan dapat merampas kerusi Parlimen Tuaran yang kini disandang Presiden UPKO, Wilfred Madius Tangau pada pilihan raya umum Ke-15 (PRU15) akan datang, kata Ketua Menteri Hajiji Noor.

Katanya, keyakinan itu berdasarkan sokongan masyarakat pribumi dan orang asal Bumiputera terhadap gabungan berkenaan yang semakin kukuh.

Beliau berkata, sokongan itu boleh dilihat berdasarkan peningkatan jumlah ahli dan penubuhan semakin banyak cawangan parti gabungan GRS, khususnya Bersatu yang diketuainya.

“Ramai yang memohon untuk menjadi ahli parti dan menubuhkan cawangan. Di Tuaran saja sebanyak 350 cawangan baharu Bersatu akan ditubuhkan..

“Ini cukup hebat, sayapun tidak sangka banyak cawangan ditubuhkan dan mudah-mudahan mereka faham perjuangan yang dibawa Bersatu.

“Dengan perkembangan ini saya yakin Parlimen Tuaran mampu dimenangi GRS pada PRU akan datang,” katanya ketika menyempurnakan Persidangan Bersatu Tuaran, di sini, hari ini.

Pada majlis itu, Hajiji turut menerima 500 permohonan daripada bekas ahli UPKO untuk menyertai Bersatu, masing-masing 400 dibawa bekas ahli jawatankuasa (AJK) UPKO Tuaran, Lausop Bungkaris dan 100 lagi dibawa bekas Pemuda UPKO Tambalugu, Jo Sabastian.

Selain itu, beliau turut menerima 300 borang permohonan menyertai Bersatu daripada Ahli Muda Parlimen Malaysia, Mohd Shafik Sabdali.

Hajiji yang juga Ketua Bersatu Tuaran berkata, soal calon yang akan mewakili GRS akan dibincangkan bersama rakan parti dalam gabungan berkenaan.

“Dalam perkara ini, kita akan bincang dengan rakan dalam GRS untuk pilih calon dalam kalangan gabungan untuk kita pertaruhkan pada PRU akan datang.

“Saya yakin dengan sokongan ramai daripada kaum pribumi dan orang asal Bumiputera di Tuaran, GRS akan merampas kerusi Parlimen Tuaran daripada UPKO,” katanya.

Sehubungan itu, katanya, Bersatu dan GRS perlu memperkuatkan parti bagi memastikan perjuangan yang dibawanya diterima rakyat.

Pada PRU lalu, Madius memenangi kerusi berkenaan atas tiket Barisan Nasional (BN) pada PRU14 sebelum UPKO meninggalkan BN dan menyertai Warisan bagi membentuk kerajaan negeri pada masa itu. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKPB Sabah Dilanjut Hingga 20 Disember

KUALA LUMPUR: Perintah Kawalan Pergerakan Bersyarat (PKPB) yang dilaksana di Sabah dilanjutkan selama 14 hari dari 7 sehingga 20 Dis ini.

Menteri Kanan (Keselamatan) Datuk Seri Ismail Sabri Yaakob berkata, keputusan itu dibuat dalam sidang khas Majlis Keselamatan Negara (MKN) hari ini.

Pelaksanaan PKPB di seluruh Sabah mula dilaksana pada 13 Okt dan kemudian dilanjutkan sehingga 6 Dis.

Sementara pelaksanaan PKPB di Labuan ditamatkan esok, seperti dijadualkan.

Ismail berkata, walaupun PKPB dilaksana di sesuatu kawasan namun, prosedur operasi standard (SOP) sedia ada dilonggarkan bagi membolehkan perjalanan rentas daerah dan negeri bermula 7 Dis ini.

Katanya, pergerakan rentas daerah dan negeri boleh dilakukan tanpa perlu mendapatkan kebenaran polis, kecuali di kawasan Perintah Kawalan Pergerakan Diperketatkan (PKPD).

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


DAP Mahu Shafie Sebagai Calon PM, Bukan Anwar – Tun M

KUALA LUMPUR : Setiausaha Agung DAP, Lim Guan Eng didakwa lebih berminat menamakan Presiden Warisan, Datuk Seri Shafie Apdal sebagai calon Perdana Menteri pakatan pembangkang.

Perkara ini didedahkan bekas Perdana Menteri, Tun Dr Mahathir Mohamad.

Kata Dr Mahathir, beliau “tidak menentang” Datuk Seri Anwar Ibrahim untuk mengambil alih jawatan itu sekiranya Presiden PKR berkenaan dapat membuktikan sokongan majoriti ahli Parlimen.

Dalam temubual di stesen radio BFM 89.9 pagi ini, Ahli Parlimen Langkawi itu menafikan tanggapan yang mengatakan beliau tidak meletakkan keyakinan kepada Anwar untuk menggantikannya dan menegaskan bahawa dia sememangnya berniat untuk menyerahkan jawatan berkenaan.

“Tidak, saya tidak menentangnya, tetapi beliau (Anwar) mahu saya mengundurkan diri sebelum saya menyelesaikan tugas saya. Saya beritahu Anwar, saya akan berundur.

“Malah, saya beritahu beri saya enam bulan kerana saya mempunyai tugas yang harus dilakukan […],” katanya semasa segmen Breakfast Grille.

“Ya Anwar akan menjadi perdana menteri tetapi ada satu hal yang harus anda terima, bahawa dia (mesti) mendapat sokongan majoriti.

“Saya tidak dapat menentukannya, saya tidak boleh mengatakan ‘anda menjadi perdana menteri’. Anda mesti mendapat sokongan majoriti anggota Parlimen,” jelasnya.

Ditanya mengapa beliau berpendapat Shafie adalah calon Perdana Menteri yang lebih baik daripada Anwar, Mahathir menuding jari kepada Guan Eng .

Beliau juga berpendapat bahawa Pakatan Harapan (PH) memerlukannya untuk menarik minat pengundi Melayu.

“Anwar sama sekali tidak mahu saya berada di sana (sebagai Perdana Menteri). Tetapi jika saya tidak berada di sana, orang Melayu tidak akan menyokong PH. Dan beliau tidak akan dapat menjadi Perdana Menteri,” jawabnya.

Jun lalu, Dr Mahathir secara terbuka menyokong Shafie sebagai calon Perdana Menteri pakatan pembangkang berikutan pertemuan dengan pemimpin tertinggi DAP dan Amanah.

Pada masa itu, DAP dan Amanah telah mengusulkan agar PH membincangkan cadangan tersebut.

PKR kemudian menegaskan mereka tetap mahu Anwar sebagai calon Perdana Menteri. – SUARA.TV


Covid-19: Satu Kes Baharu Di Sabah, 16 Lagi Sembuh Hari Ini

KOTA KINABALU: Selepas beberapa hari tiada pertambahan kes, Sabah hari ini mencatat pertambahan satu kes Covid-19, menjadikan jumlah keseluruhan kini sebanyak 316.

Statistik terbaharu yang disiarkan Menteri Kesihatan dan Kesejahteraan Rakyat Sabah, Datuk Frankie Poon Ming Fung, dalam Facebook beliau sebentar tadi.

Sementara itu seramai 16 lagi pesakit jangkitan wabak itu telah sembuh dan dibenarkan pulang hari ini, menjadikan jumlah keseluruhan kes sembuh kini 268 orang.

Perkembangan itu juga menjadikan jumlah kes Covid-19 aktif yang masih menerima rawatan di negeri ini menurun 15 kes iaitu sebanyak 44 berbanding 59, semalam.

Dalam perkembangan sama tiada kematian dicatatkan di negeri ini, hari ini, dengan jumlah korban akibat jangkitan wabak itu kekal empat orang iaitu dua di Kota Kinabalu dan masing-masing satu di Tawau serta Tambunan.

Sabah juga kekal negeri keenam tertinggi mencatatkan Covid-19 di belakang Selangor yang mencatat sebanyak 1,529, Kuala Lumpur (1,308), Johor (667), Negeri Sembilan (592), dan Sarawak (523). – Berita Sabah


12 Lelaki Ditahan Positif Dadah

KOTA KINABALU: Seramai 12 lelaki positif dadah ditahan oleh Agensi Antidadah Kebangsaan (AADK) dalam satu Operasi Cegah pada selasa.

Ketua Penguatkuasa AADK Kota Kinabalu Lawrance Galleh berkata, tangkapan tersebut berdasarkan lima kawasan berasingan iaitu di Kampung Sembulan, rumah pangsa Tanjung Aru, Taman Peringatan Petagas, Kampung Ketiau Putatan dan Kampung Likas.

“Individu yang ditangkap adalah berumur antara 13 hingga 50 tahun.

“Pada awalnya, AADK berjaya menahan 14 orang dalam operasi tersebut.

“Selepas membuat ujian air kencing mendapati 12 orang daripadanya positif dadah,” katanya dalam satu kenyataan di sini hari ini.

Sementara itu, jelasnya penahanan bagi 11 individu tersebut dibuat di bawah Seksyen 3(1) Akta Penagih Dadah 1983.

“Seorang daripadanya diserahkan kepada pihak imigresen kerana dipercayai tiada pengenalan diri,” jelasnya.


Rompakan Bersenjata: PTI Dipenjara Seumur Hidup, 15 Sebatan

TAWAU : Mahkamah Sesyen Tawau hari ini menjatuhkan hukuman penjara seumur hidup dan 15 sebatan terhadap seorang pendatang tanpa izin yang menjadi perancang utama kes rompakan bersenjata di Laut Inderasabah dekat sini, awal bulan ini.

Hakim Awang Kerisnada Awang Mahmud menjatuhkan hukuman itu terhadap Ebi Jasmani, 20, seorang warga Filipina yang didapati bersalah atas tiga pertuduhan berkaitan rompakan keatas seorang nelayan di bagang (sangkar) ikan bilis.

Mengikut pertuduhan pertama berhubung kemasukan ke negara ini secara haram, tertuduh dijatuhkan hukuman empat tahun penjara serta empat sebatan atas kesalahan di bawah Seksyen 6 (1)(c) Akta Imigresen 1959/ 63.

Manakala bagi pertuduhan kedua di bawah Seksyen 395 Kanun Keseksaan dan Seksyen 397 Kanun Keseksaan dan dibaca bersama Seksyen 34 Kanun yang sama kerana melakukan rompakan satu unit telefon bimbit, lelaki itu dijatuhi hukuman 10 tahun penjara dan empat sebatan.

Sementara pertuduhan ketiga pula di bawah Seksyen 4 Akta Senjata Api (Penalti Lebih Berat) 1971, dia dijatuhi hukuman penjara seumur hidup dan tujuh sebatan kerana menunjukkan senjata api jenis pistol Colt.45 dengan peluru hidup yang boleh menyebabkan kematian.

Kesemua pertuduhan itu dilakukan tertuduh pada 3 Dis lepas pukul 5.00 petang di Bagang A1004/2 Tanjung Kiras kawasan Laut Inderasabah, Tawau, bersama seorang lagi yang masih bebas.

Pendakwaan dikendalikan oleh Timbalan Pendakwa Raya, Kershanathan Pathmanathan dan tertuduh tidak diwakili peguam. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perokok Berisiko Tinggi Untuk Dapat Komplikasi Lebih Teruk Jika Dijangkiti COVID-19 – KKM

Putrajaya, 31 Mei: Perokok mempunyai risiko lebih tinggi mengalami komplikasi COVID-19 berbanding individu bukan perokok, lapor Kementerian Kesihatan (KKM). Hal ini menjadikan risiko kematian pesakit COVID-19 yang merokok adalah lebih tinggi berbanding pesakit yang tidak merokok.

Menurut Ketua Pengarah Kesihatan, Datuk Dr Noor Hisham Abdullah berkata, merokok merosakkan fungsi paru-paru dan menjadikan badan pesakit lebih sukar melawan koronavirus dan penyakit lain.

“Terkini Tinjauan Kebangsaan Kesihatan dan Morbiditi (NHMS) 2019 dilancarkan baru-baru ini iaitu pada 29 Mei 2020 menunjukkan prevalens rakyat Malaysia menghidap darah tinggi adalah sebanyak 30 peratus dan penyakit kencing manis sebanyak 18.3 peratus.

“Golongan ini berisiko mendapat komplikasi teruk jika dijangkiti COVID-19 apatah lagi jika punyai risiko tambahan seperti amalan merokok.

“Memandangkan 21.3 peratus rakyat Malaysia dianggarkan merokok, maka mereka lebih terdedah kepada komplikasi COVID-19 berbanding mereka yang tidak merokok.

“Penelitian dan analisa awal berkaitan sejarah merokok dan faktor risiko penyakit tidak berjangkit yang telah dijalankan ke atas 86 dari jumlah pesakit COVID-19 yang telah meninggal dunia di Malaysia mendapati 19.8 peratus (17 orang) adalah terdiri daripada golongan perokok.

“Analisa juga mendapati bahawa kes kematian COVID-19 yang tidak mempunyai sejarah penyakit kronik tetapi merokok, jumlah kematiannya adalah lebih tinggi berbanding kes kematian COVID-19 yang bukan perokok, iaitu 17.6 peratus berbanding 12.1 peratus.”

Susulan itu, beliau turut menggalakkan perokok yang berniat untuk berhenti namun terbatas kerana Perintah Kawalan Pergerakan (PKP).

“KKM dengan kerjasama pihak Persatuan Farmasi Malaysia, Universiti Islam Antarabangsa (UIA) dan Universiti Kebangsaan Malaysia (UKM) telah menyediakan perkhidmatan kaunseling berhenti merokok atas talian.”

Perokok juga boleh mendapatkan maklumat bahaya merokok dan COVID-19 melalui aplikasi MySejahtera dan laman sesawang www.jomquit.moh.gov.my.

Golongan perokok berisiko tinggi mendapat komplikasi yang lebih teruk jika dijangkiti #COVID19 #COVID19 penyakit berjangkit menyerang terutama paru-paru. Merokok pula merosakkan fungsi paru-paru dan ini menjadikan badan perokok lebih sukar lawan virus itu dan penyakit lain.


Bot Karam : 5 selamat, 6 dikhuatiri lemas

LIMA selamat, manakala enam lagi dikhuatiri lemas dalam kejadian bot karam di perairan berhampiran Pulau Nunuyan dekat Sandakan, semalam.

Semua mangsa dipercayai warga negara jiran dalam pelayaran dari Pulau Taganak menuju ke bandar Sandakan sebelum bot dinaiki terbalik akibat laut bergelora menyebabkan mereka tercampak kira-kira jam 6 petang, semalam.

Lima mangsa diselamatkan pasukan keselamatan kira-kira jam 12 tengah hari tadi.

Enam lagi yang hilang dipercayai termasuk tekong bot dan seorang bayi.

Agensi Penguatkuasaan Maritim Malaysia (APMM) dan Markas Wilayah Laut 2 (MAWILLA 2) akan mengadakan sidang media berkaitan kejadian itu petang ini. – Harian Metro


Terkejut temui kubur besar mangsa tsunami

BANDA ACEH: Pekerja sebuah tapak pembinaan terkejut apabila menemui 45 mayat manusia dipercayai mangsa tsunami dalam sebuah kubur besar di Dusun Lamseunong, Gampong Kajhu, Baitussalam, Aceh Besar, kira-kira 14 tahun selepas bencana berkenaan.

Antara News melaporkan, mayat berkenaan ditemui dalam beg plastik oleh sekumpulan pekerja yang menggali lubang untuk membuat tangki septik di sebuah tapak pembinaan perumahan pada Rabu lalu.

“Pada mulanya kami menyangka cuma ada dua mayat sahaja tetapi selepas dikorek lagi kami menemui 45 beg plastik yang mengandungi mayat,” kata seorang pekerja, Muhammad Yahya Tauhid, 73.

Katanya, lokasi kubur besar itu sebelum ini adalah kawasan pertanian yang diusahakan penduduk kampung sebelum Aceh dilanda gempa bumi dan tsunami dahsyat pada 24 Disember 2004.

Tsunami itu melanda beberapa negara dan mengorbankan lebih 227,000 mangsa dengan Indonesia mencatatkan lebih 100,000 mangsa.

Jurucakap Agensi Pengurusan Bencana di Acheh, Teuku Ahmad Dadek berkata, mayat itu adalah mangsa tsunami Aceh tetapi lokasi itu tidak didaftarkan sebagai kawasan kubur besar bagi mengebumikan mangsa ketika itu.

“Lokasi ini adalah tempat sukarelawan mengebumikan mayat mangsa tsunami tetapi mereka tidak mendaftarkannya sebagai kubur besar,” katanya dalam satu kenyataan.

Menurutnya, identiti semua mayat itu sudah dapat disahkan kerana mereka dikebumikan dengan kad pengenalan diri. Daripada jumlah keseluruhan, 25 jasad adalah mayat lelaki dan selebihnya perempuan.

Beberapa mayat yang dikenal pasti dituntut oleh keluarga masing-masing dan selebihnya dikebumikan mengikut ajaran Islam di tanah perkuburan di kampung itu. – Agensi/Harian Metro


Jokowi Pecat Pegawainya Kerana Keluar Kenyataan Perempuan Boleh Hamil Jika Berenang Di Swimming Pool

Presiden Indonesia Jokowi telah memecat Sitti Hikmawatty dari jabatannya sebagai Komisioner Suruhanjaya Perlindungan Kanak-Kanak Indonesia (KPAI).

Keputusan pemecatan secara tidak hormat itu dibuat oleh Jokowi pada 24 April 2020.

Difahamkan, pemecatan Sitti telah diusulkan susulan Sitti mengeluarkan kenyataan bahawa perempuan boleh hamil jika berenang di kolam renang awam pada Februari lalu.

Kenyataan Sitti itu dianggap sebagai melanggar empat kod etika KPAI. Antaranya, kenyataan Sitti itu tidak mempunyai rujukan yang tepat bagi menyokong kenyataan yang dikeluarkan itu.

KPAI kemudian menyarankan Sitti meletak jawatan secara sukarela atau berdepan dengan tindakan dipecat. Tetapi Sitti enggan berbuat demikian dan memilih membawa perkara itu kepada Presiden Jokowi.

Dalam kenyataan kontroversi sebelum ini, Sitti mendakwa kehamilan boleh berlaku pada perempuan yang berenang dengan golongan lelaki di kolam renang awam (kehamilan tidak langsung/tidak bersentuhan).

“Ada jenis seperma tertentu yang sangat kuat. Walaupun tidak berlaku persetubuhan tetapi ada lelaki teransang dan mengeluarkan sperma.

“Lebih-lebih lagi kalau perempuan itu pula sedang berada dalam waktu subur. Ia berkemungkinan besar boleh berlaku,” katanya.

Kenyataan Sitti itu turut disiarkan media antarabangsa menyebabkan Indonesia mendunia seketika dan menjadi bahan ketawa banyak pihak.


Empat Lagi Kakitangan Bank Muamalat Cawangan Kota Kinabalu Positif Covid-19

KOIA KINABALU: Bank Muamalat Malaysia Bhd telah mengesahkan empat lagi pekerjanya di cawangan Kota Kinabalu telah diuji positif COVID-19, menjadikan jumlah jangkitan di cawangan itu kepada lima orang.

Dalam satu kenyataan hari ini, bank itu berkata pekerja yang dijangkiti di cawangan Aeropod Commercial Square sedang dirawat di sebuah hospital kerajaan.

Cawangan itu ditutup minggu lepas bagi membolehkan prosedur sanitasi dan pembersihan dijalankan selepas seorang pekerja disahkan positif COVID-19.

“Semua rakan sekerja yang telah berhubung secara langsung dengan pekerja terlibat telah diminta untuk kuarantin diri di rumah selama 14 hari, sehingga diberi pelepasan perubatan yang sewajarnya.

“Pengesanan kontak juga sedang dijalankan selaras dengan garis panduan Kementerian Kesihatan,” menurut bank itu.

Waktu perniagaan bagi cawangan terpilih telah diubah untuk beroperasi dari pukul 9.15 pagi hingga 3 petang sahaja.

Ini bagi mengurangkan kemungkinan risiko kesihatan disebabkan oleh peningkatan jumlah kes COVID-19.

“Kami ingin memberi jaminan kepada pelanggan bahawa perniagaan terus beroperasi seperti biasa, dengan gangguan yang minimum di samping menjaga keselamatan sebagai keutamaan,” tambahnya.

Untuk maklumat lanjut, boleh lawati www.muamalat.com.my atau hubungi 03-2600 5500.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Timbalan Pengarah AADK Didenda RM8,000 Buat Tuntutan Palsu

KOTA KINABALU : Mahkamah Khas Rasuah pada Jumaat mengenakan denda RM8,000 ke atas seorang Timbalan Pengarah Agensi Anti Dadah Kebangsaan (AADK) Sabah di Kota Kinabalu selepas mengaku bersalah terhadap empat pertuduhan membuat tuntutan palsu elaun perjalanan.

Tertuduh, Christopher Anak Billy, 44, membuat pengakuan itu selepas pertuduhan dibacakan di hadapan Hakim Abu Bakar Manat.

Menurut pertuduhan alternatif pertama, tertuduh antara 5 April hingga 7 Jun 2017 di pejabat Agensi Anti Dadah Kebangsaan (AADK) Sabah di Kota Kinabalu menggunakan dokumen palsu sebagai tulen iaitu resit hotel dengan jumlah RM240 untuk membuat tuntutan elaun perjalanan dalam negeri bagi Mac 2017.

Pertuduhan alternatif kedua, tertuduh antara 7 Ogos hingga 17 Ogos 2017 di pejabat AADK Kota Kinabalu menggunakan dokumen palsu sebagai tulen iaitu dua resit hotel masing-masing berjumlah RM270 dan RM264 untuk membuat tuntutan perjalanan dalam negeri bagi Julai 2017.

Pertuduhan alternatif ketiga, tertuduh antara 8 September hingga 30 September 2017 di pejabat AADK Kota Kinabalu menggunakan dokumen palsu sebagai tulen iaitu resit hotel berjumlah RM267 untuk membuat tuntutan perjalanan dalam negeri bagi Ogos 2017.

Pertuduhan alternatif terakhir, tertuduh antara 28 September hingga 28 November 2017 di Pejabat AADK Kota Kinabalu menggunakan dokumen palsu sebagai tulen iaitu resit hotel dengan jumlah RM345 untuk membuat tuntutan perjalanan dalam negeri bagi September 2017.

Tertuduh telah melakukan semua kesalahan itu di bawah Seksyen 471 Kanun Keseksaan (Akta 574) yang boleh dihukum di bawah Seksyen 465 Kanun yang sama.

Mahkamah kemudian menjatuhkan hukuman denda RM2,000 bagi setiap pertuduhan dan jika gagal bayar boleh dipenjara selama dua bulan. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: Tiada Kes Baharu Di Sabah Lima Hari Berturut-Turut, Satu Lagi Sembuh Hari Ini

KOTA KINABALU: Sabah hari ini sekali lagi tidak mencatat pertambahan kes baharu Covid-19 dengan jumlah keseluruhan kes kekal sebanyak 316.

Selain itu, kes aktif yang masih dirawat juga menurun satu kes selepas seorang lagi pesakit telah sembuh dan dibenarkan pulang hari ini.

Jumlah kes aktif di Sabah kini sebanyak 36 berbanding 37 semalam manakala jumlah keseluruhan pesakit yang telah sembuh dan discaj ialah seramai 276 orang.

Statistik terbaharu itu disiarkan Menteri Kesihatan dan Kesejahteraan Rakyat Sabah, Datuk Frankie Poon Ming Fung dalam Facebook beliau, sebentar tadi.

Dalam perkembangan sama tiada kematian dicatatkan di negeri ini, hari ini, dengan jumlah korban akibat jangkitan wabak itu kekal empat orang iaitu dua di Kota Kinabalu dan masing-masing satu di Tawau serta Tambunan.

Sabah juga kekal negeri keenam tertinggi mencatatkan Covid-19 di belakang Selangor yang mencatat sebanyak 1,564, Kuala Lumpur (1,378), Johor (667), Negeri Sembilan (600), dan Sarawak (536).- Berita Sabah


Lelaki Maut Tercampak Dari Kenderaan Kemalangan Di Telipok

TUARAN: Seorang lelaki maut selepas tercampak keluar dari kenderaan yang dipandunya dalam kemalangan di Kampung Melalin, Jalan Telipok, Tenghilan, awal pagi tadi.

Dalam kejadian kira-kira pukul 3.30 pagi, mangsa berusia 38 tahun memandu sebuah Perodua Myvi, namun terbabas sendiri sehingga  merempuh simen konkrit parit dan menyebabkan mangsa meninggal dunia di lokasi kejadian.

Ketua Polis Daerah Tuaran, Deputi Superintenden Mohd. Hamizi Halim berkata, kemalangan dipercayai akibat kenderaan dipandu laju.

“Siasatan awal mendapati, mangsa memandu dari arah Kota Kinabalu menuju ke Tuaran dan sebaik tiba di lokasi, mangsa yang disyaki memandu laju telah melanggar takungan air di atas jalan.

“Mangsa kemudian hilang kawalan lalu terbabas ke sebelah kiri bahu jalan dan merempuh simen konkrit parit sehingga menyebabkan kenderaannya terbabas serta masuk ke dalam parit,” katanya ketika dihubungi, hari ini.

Katanya lagi, akibat kejadian itu mangsa tercampak keluar dari kenderaan dan terjatuh berhampiran dengan kenderaannya.

“Mangsa mengalami kecederaan parah di badan dan kepala serta meninggal dunia di lokasi kemalangan,” katanya.

Mohd Hamizi berkata, kes disiasat mengikut Seksyen 41(1) Akta Pengangkutan Jalan 1987.

Terdahulu, Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah dalam satu kenyataan berkata, sepasukan anggota bomba dikejar ke lokasi kejadian.

“Sebaik tiba, terdapat kejadian kemalangan dimana seorang mangsa yang belum diketahui identitinya tercampak keluar dari kenderaan.

“Pihak bomba kemudian bertindak mengeluarkan mangsa dari dalam parit sebelum diserahkan kepada pihak polis,” katanya.

Operasi ditamatkan pada jam 4.40 pagi selepas pemeriksaan terakhir dibuat bagi memastikan kawasan kemalangan selamat dilalui kenderaan lain. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Siapa Pun Jadi Kerajaan, Utamakan Kepentingan Negara, Kata Shafie

KOTA KINABALU: Presiden Warisan, Shafie Apdal berkata, tidak kira siapa yang bakal mengambil alih tampuk pemerintahan, mereka perlu meletakkan kepentingan negara melebihi kepentingan individu atau parti.

Bekas ketua menteri Sabah itu berkata, apa yang berlaku hari ini tidak seharusnya menjadi pengakhiran untuk pemimpin terus menyumbang bakti kepada negara.

“Saya berharap sungguh agar semua usaha berkaitan vaksinasi, kesihatan, pendidikan, ekonomi dan kebajikan rakyat tidak terhenti dan terhalang,” tulisnya di Facebook.

Selain Ketua Pembangkang, Anwar Ibrahim, nama Shafie turut disebut-sebut antara pemimpin pembangkang yang mungkin dicalonkan sebagai perdana menteri, susulan peletakan jawatan Muhyiddin Yassin dan Kabinetnya hari ini.

Beberapa Ahli Parlimen memberitahu FMT, mereka dihubungi untuk menyokong Shafie sebagai calon perdana menteri.

Malah, seorang Ahli Parlimen dari Malaysia Timur yang enggan dinamakan mengakui ada usaha menamakan Shafie sebagai calon alternatif pembangkang. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ratu Elizabeth II Positif Covid-19

London: Ratu Elizabeth II disahkan positif Covid-19, lapor portal UCRTV.

Perkara itu disahkan Istana Buckingham melalui satu kenyataan rasmi selepas Perdana Menteri Britain, Boris Johnson mendedahkan dirinya positif wabak itu, semalam.

Kenyataan itu mengesahkan, Elizabeth pernah bertemu dengan Boris, 11 Mac lalu.

Katanya, kesihatan Elizabeth kini berada dalam keadaan baik dan stabil walaupun mengalami gejala ringan wabak itu.

“HMQ (Elizabeth) juga diuji positif dan kini sedang menjalani pengasingan sendiri di Windsor Castle.

“Ratu mempunyai kontak dengan Perdana Menteri (Boris) pada 11 Mac dan baginda mengikuti semua nasihat demi kebajikannya.

“Kami akan terus kongsikan perkembangan Ratu dengan orang awam,” katanya.

Sebelum ini, Istana Buckingham mengesahkan kesihatan Elizabeth dalam keadaan baik walaupun kali terakhir bertemu dengan Boris, 11 Mac lalu.

Rabu lalu, anak sulung Elizabeth, Putera Charles yang kali terakhir bertemu ibunya itu, 12 Mac juga disahkan positif Covid-19 dan kini sedang menjalani kuarantin di Scotland. – Agensi


(VIDEO) Lagu Pembayaran Ansur-Ansur Diubah Suai Jadi Lagu Kempen Warisan

KIMANIS, 5 Jan: Parti Warisan Sabah (Warisan) terus memperkemaskan gerakan jentera pada Pilihan Raya Kecil (PRK) Parlimen Kimanis dengan pendekatan lebih santai menggunakan lagu artis tempatan Sabah bertajuk “Pembayaran Ansur-Ansur” bagi menawan hati pengundi di kawasan itu.

Irama lagu ciptaan dan nyanyian asal Thomas Intiang bergema pada hari kedua kempen parti tersebut di sini, yang turut digemuruhkan dengan nyanyian wira dan wirawati Warisan.

Lirik lagu yang sangat popular di Sabah sekitar tahun 90-an itu diubah suai dengan menerapkan lirik menarik yang sarat dengan mesej kempen pilihan raya selain bait lirik memujuk rakyat Kimanis mengundi calon nombor dua iaitu calon Warisan Datuk Karim Bujang.

Antara bait lirik menarik dalam lagu itu yang pastinya menggamit pengundi ialah:

“Kalau mahu senang undilah Warisan,           Kalau mahu maju undilah Karim Bujang,           Undilah Parti Warisan…

Bait lirik itu baru diubah suai pagi tadi oleh artis tempatan Sabah yang menjadi penyokong Warisan, Abu Bakar Ellah yang lebih dikenali dengan nama Ampal bersama rakan artisnya Francis Landong atas idea Naib Presiden Warisan Datuk Peter Anthony.

Ahli Warisan lain turut menyumbangkan idea dalam mengubah suai lirik lagu itu, kata Abu Bakar ketika memperkenalkan lagu itu sebagai lagu kempen Warisan sebelum ketibaan Presiden Warisan Datuk Seri Mohd Shafie Apdal yang juga Ketua Menteri Sabah pada pelancaran cawangan Warisan di Kampung Kelatuan, dekat sini.

Abu Bakar dan Francis kemudian mengajak Peter yang juga Menteri Pembangunan Infrastruktur Sabah untuk menyanyikan lagu kempen itu diiringi Ahli Dewan Undangan Negeri Kuamut Datuk Masiung Banah dan Ahli Parlimen Kota Belud Isnaraissah Munirah Majilis.

Turut mencuri tumpuan apabila lagu itu dinyanyikan Mohd Shafie setelah selesai majlis itu bersama barisan pemimpin kanan Warisan.

PRK Kimanis bakal menyaksikan pertembungan satu lawan satu antara calon Warisan dan Barisan Nasional (BN).

Warisan mempertaruhkan Ketua Bahagian Warisan Kimanis, Karim, 67, yang dicabar calon BN, Datuk Mohamad Alamin, 48, yang juga Ketua Bahagian UMNO Kimanis.


Memburu Ketika PKP, Lelaki Ditahan Bersama Bakakuk

BEAUFORT: Bukan setakat ingkar dengan arahan Perintah Kawalan Pergerakan (PKP), perbuatan lelaki yang memburu menggunakan senapang patah buatan sendiri (bakakuk) itu menyebabkan beliau bakal berhadapan hukuman penjara selepas ditahan di kawasan tanah perkuburan Kampung Madang Pimping Membakut di sini.

Ketua Polis Daerah Beaufort Deputi Superintendan Azmir Abd Razak berkata, kejadian jam 11.30 malam itu berlaku apabila sepasukan polis mengesan suspek dalam keadaan mencurigakan di dalam kereta pacuan empat roda semasa menjalankan rondaan PKP.

“Semasa diperiksa polis menemukan dua butir peluru berwarna putih jenis 12 bore di dalam poket hadapan sebelah kanan suspek.

“Pemeriksaan lanjut di dalam kenderaan suspek turut menemukan karung berwarna putih di bahagian belakang tempat duduk pemandu hadapan yang mengandungi satu laras bakakuk bertali gelap,” katanya.

Beliau berkata suspek dan beberapa barangan rampasan termasuk bakakuk, parang, anak kunci serta kenderaan suspek dibawa ke IPD Beaufort untuk tindakan selanjutnya.

“Hasil siasatan lanjut mendapati suspek keluar dari rumahnya di Kampung Madang Pimping kira-kira jam 4 petang untuk ke kawasan hutan berhampiran bagi memburu haiwan liar semasa penguatkuasaan PKP.

“Suspek yang memburu seorang diri itu membawa senjata buatan sendiri dan semasa dalam perjalanan pulang suspek ditahan sepasukan polis untuk pemeriksaan,” katanya.

Menurutnya suspek ditahan selepas ingkar dengan PKP selain memiliki senjata buatan sendiri dan suspek akan disiasat mengikut Seksyen 8 Akta Senjata 1960 dan Seksyen 22 Akta Pencegahan dan Pengawalan Penyakit Berjangkit 1988.


Bayi Dua Tahun Antara Tiga Orang Cedera Parah Kemalangan

SEMPORNA; 31 OKTOBER 2018 (Rabu) – Tiga dari lima mangsa terlibat kemalangan jalanraya di KM 35 Jalan Semporna – Tawau mengalami cedera parah yang membabitkan sebuah pacuan empat roda Isuzu jenis Dmax dan Proton jenis Exora, pagi tadi.

Mangsa cedera parah merupakan seorang lelaki 26 tahun, seorang wanita 45 tahun dan seorang kanak-kanak perempuan berumur dua tahun. Manakala dua lagi magsa lain mengalami cedera ringan.

Pusat Gerakan Operasi (PGO) Negeri Sabah menerima panggilan kecemasan kira-kira pukul 10.28 pagi dan Balai Bomba Penyelamat Semporna dengan kekuatan tujuh anggota dan pegawai diketuai PBK II Rosman Gari telah tiba di lokasi kejadian dengan sebuah jentera dan EMRS kira-kira pukul 11.09 pagi.

Kesemua mangsa dikejarkan ke Hospital Tawau bagi mendapatkan rawatan lanjut.


Sejuta Peniaga Terima Bayaran GKP 3.0 Khamis Ini

PUTRAJAYA: Lebih sejuta perusahaan mikro kecil dan sederhana (PMKS) akan menerima Geran Khas Prihatin (GKP) 3.0 sebanyak RM1,000 bermula Khamis ini secara berperingkat membabitkan implikasi kewangan hampir RM1 bilion.

Menteri Kewangan, Tengku Datuk Seri Zafrul Aziz, berkata pembayaran akan dikreditkan terus ke akaun bank yang didaftarkan dalam sistem GKP dan semakan status kelulusan boleh dibuat mulai hari ini di pautan https://gkp.hasil.gov.my.

Katanya, bayaran tambahan sebanyak RM500, membabitkan peruntukan hampir RM500 juta, akan dibayar pada Julai depan menjadikan jumlah keseluruhan di bawah GKP 3.0 sebanyak RM1.5 bilion.

“Di bawah Program Strategik Memperkasa Rakyat dan Ekonomi (PEMERKASA) yang diumumkan pada 17 Mac lalu, kerajaan memutuskan pemberian GKP 3.0 sebanyak RM1,000 kepada lebih sejuta peniaga mikro untuk memastikan kelangsungan perniagaan mereka, khususnya dalam menguruskan aliran tunai masing-masing.

“Pada 31 Mei lalu, melalui program PEMERKASA+, kerajaan mengumumkan komitmen yang sama sepanjang tempoh Perintah Kawalan Pergerakan (PKP) 3.0, di mana jumlah tambahan sebanyak RM500 akan dibuat, menaikkan jumlah bayaran kepada RM1,500 bagi setiap PKS mikro.

“Ini bermakna, jumlah bayaran GKP 3.0 adalah sebanyak RM1.5 bilion,” katanya dalam satu kenyataan, hari ini.

Tengku Zafrul menambah, secara keseluruhan, sejumlah RM5.08 bilion sudah dan akan disalurkan kepada hampir sejuta PMKS di bawah GKP sejak COVID-19 melanda negara.

“Kerajaan berharap agar bantuan langsung yang disalurkan kepada PMKS ini akan meringankan beban mereka, terutama mereka yang amat terkesan akibat pelaksanaan PKP 3.0 pada kali ini,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bapa mangsa Lion Air saman Boeing

CHICAGO: Bapa mangsa pesawat Lion Air yang terhempas di Jakarta, baru-baru ini, mengemukakan saman terhadap Boeing Co, atas dakwaan masalah reka bentuk pesawat 737 MAX 8, sebagai punca nahas berkenaan.

Dr Rio Nanda Pratama adalah antara 189 penumpang dan anak kapal yang maut selepas pesawat yang dinaiki terhempas kira-kira 13 minit berlepas dari Jakarta pada 29 Oktober lalu.

Ketika kejadian, Dr Pratama sedang dalam perjalanan pulang selepas menghadiri satu persidangan.

Menurut peguam, Curtis Miner dari Colson Hicks Eidson yang berpangkalan di Florida, iaitu firma guaman yang mewakili bapa mangsa, Dr Pratama dijadualkan berkahwin dengan pasangannya, minggu ini.

Dalam tuntutan mahkamah yang difailkan di mahkamah di Illinois, bapa mangsa mendakwa Boeing tidak memberi amaran secukupnya kepada Lion Air atau juruterbang mengenai keadaan reka bentuk pesawat itu.

IIIinois adalah lokasi terletaknya ibu pejabat Boeing.

Sementara itu, pasukan penyiasat Indonesia dijangka mengeluarkan laporan awal siasatan insiden itu pada akhir bulan ini. – Reuters


Dua Mangsa Culik Warga Indonesia Diselamatkan Tentera Filipina Dalam Pertempuran Dengan Kumpulan Abu Sayyaf

KOTA KINABALU: Dua lelaki warga Indonesia yang diculik di perairan Lahad Datu pada 23 September lalu diselamatkan pasukan tentera Filipina dalam satu pertempuran dengan kumpulan penculik dipercayai didalangi kumpulan Abu Sayyaf di Sulu, selatan negara itu, awal pagi tadi.

Komander Kawasan Keselamatan Khas Pantai Timur Sabah (Esscom), Datuk Hazani Ghazali berkata dua mangsa terbabit iaitu Maharudin Lunani, 48, dan Samiun Maneu, 27, diselamatkan di Barangay Pugad Manaul, Panamo Sulu.

“Seorang lagi mangsa, Muhammad Farhan, 27, yang turut dilarikan dalam insiden penculikan September lalu itu bagaimanapun belum diketahui nasibnya setakat ini,” katanya ketika dihubungi hari ini.

Mengulas lanjut Hazani berkata kedua-dua mangsa kini di bawah jagaan pasukan tentera keselamatan Filipina.

“Kita masih berhubung dengan mereka untuk mendapatkan maklumat berkaitan kedua-dua mangsa termasuk seorang lagi yang gagal dikesan,” katanya.

Pada 23 September lalu, tiga nelayan warga Indonesia dilaporkan diculik di perairan Lahad Datu, berhampiran sempadan selatan Filipina dengan kejadian dilaporkan berlaku pada pukul 11.50 pagi.

Menurut sumber, sebaik saja mendapat maklumat pasukan keselamatan melakukan pencarian sebelum menemui bot kosong dengan enjin masih hidup di perairan berkenaan.

Ketiga-tiga mangsa dipercayai diculik tujuh lelaki bersenjata sebelum melarikan diri ke arah perairan Pulau Tawi-Tawi, di Selatan Filipina. – SabahNewsToday


COVID-19: 74 Sembuh Hari Ini, 39 Kes Baharu, Tiada Kematian

PUTRAJAYA: Sebanyak 74 kes sudah sembuh jangkitan COVID-19 dilaporkan hari ini dan menjadikan jumlah kumulatif sebanyak 4,776 atau 73.9 peratus daripada keseluruhan kes.

Ketua Pengarah Kesihatan, Datuk Dr Noor Hisham Abdullah, berkata jumlah itu lebih tinggi berbanding jumlah kes baharu yang dilaporkan hari ini.

Hingga jam 12 tengah hari tadi, sebanyak 39 kes baharu dilaporkan iaitu satu kes dari kes import dan selebihnya dari penularan tempatan yang dikesan dari kluster dan lokaliti di bawah Perintah Kawalan Pergerakan Diperketatkan (PKPD).

“Dengan pertambahan jumlah kes baharu itu ia menjadikan jumlah kes positif COVID-19 sebanyak 6,467 kes. Oleh itu, jumlah kes aktif dengan kebolehjangkitan adalah sebanyak 1,584 kes. Mereka kini sudah diasingkan dan diberi rawatan,” katanya dalam sidang media harian COVID-19, di sini.

Dalam pada itu Noor Hisham turut memaklumkan hari ini tiada pertambahan kes kematian dan jumlahnya kekal sebanyak 107 kes atau 1.65 peratus daripada jumlah keseluruhan kes.

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Anak Gajah Hilang Pergelangan Kaki Terkena Jerat Manusia Tidak Bertanggungjawab

LAHAD DATU : Seekor anak gajah kehilangan pergelangan kaki kanan yang terpaksa dipotong akibat cedera parah terkena jerat tali dipasang manusia tidak bertanggungjawab, kata Menteri Pelancongan, Kebudayaan dan Alam Sekitar Sabah Datuk Jafry Ariffin.

Beliau berkata Jabatan Hidupan Liar Sabah menerima maklumat daripada orang awam mengenai keadaan anak gajah itu di FELDA Sahabat 5, Tungku dekat sini pada Sabtu lepas dan pasukan penyelamat diarah menjejaki haiwan tersebut.

“Pasukan itu kemudian berjaya menjejak anak gajah berkenaan pada Sabtu lepas di lokasi dan didapati anak gajah betina berumur kurang daripada dua tahun terbabit mengalami kecederaan di kaki kanan hadapan akibat terkena jerat tali.

“Bagi mengelakkan tisu kaki mamalia itu menjadi lebih parah dan tidak berfungsi, bahagian pergelangan kaki gajah tersebut terpaksa dipotong oleh pegawai veterinar yang membuat rawatan,” menurutnya dalam kenyataan hari ini.

Jafry berkata keadaan itu menyebabkan anak gajah tersebut kehilangan peluang untuk hidup bebas dengan kawanannya malahan terpaksa menjalani kehidupan dalam keadaan cacat seumur hidup.

Beliau berkata sehubungan itu, Jabatan Hidupan Liar Sabah menawarkan ganjaran RM5,000 kepada pemberi maklumat berkaitan pemasangan jerat tersebut dengan menghubungi talian 016-810 9901.

“Oang ramai diharap dapat membantu memberi maklumat berkaitan pemasangan jerat itu sehingga membawa kepada penangkapan pihak bertanggungjawab untuk dibawa ke muka pengadilan, identiti pemberi maklumat adalah dirahsiakan,” katanya.

Jafry juga berkata aktiviti memburu haiwan menggunakan jerat merupakan satu kesalahan di bawah Seksyen 33(1)(k)(iii) Enakmen Pemeliharaan Hidupan Liar 1997 yang membawa hukuman penjara minimum enam bulan maksimum 5 tahun atau denda minimum RM20,000 maksimum RM100,000 atau kedua-duanya sekali, jika sabit kesalahan.

“Saya ingin mengingatkan semua pihak agar tidak memasang jerat untuk apa-apa tujuan kerana perbuatan tersebut menyalahi undang-undang dan saya berharap semua pengurusan ladang dapat memastikan pekerja mereka tidak memasang jerat kerana ini boleh mengaitkan ladang mereka dengan perbuatan kejam ini,” katanya.  – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Serangan masjid di NZ bukti permusuhan terhadap Islam

ISTANBUL – TURKI. Presiden Turki Recep Tayyip Erdogan mengutuk serangan berdarah yang menyasarkan dua buah masjid di Christchurch dan menegaskan ia bukti permusuhan yang semakin meningkat terhadap Islam.

Serangan di Masjid Al Noor dan Masjid Linwood meragut 49 nyawa setakat ini dan seorang penyerang warga Australia bernama Brenton Tarrant dengan angkuh menyiarkan secara langsung serangan yang dilakukan, selain memuat naik manifesto atas talian mengandungi alasan mengapa dia melakukan serangan.

“Serangan, kekejaman terhadap Islam yang dipandang sepi oleh dunia malah adakala disokong, telah mencapai tahap pembunuhan beramai-ramai.

“Sekiranya tindakan segera tidak diambil, insiden seumpama ini mungkin terjadi lagi…saya menyeru dunia, terutama negara Barat untuk mengambil langkah segera membendung keganasan ini,” katanya ketika menghadiri pengebumian seorang bekas menteri Turki.

Terdahulu,di laman Twitter Erdogan mengutuk sekeras-kerasnya serangan terbabit dan mendoakan agar Allah merahmati mangsa yang terkorban dan memberi kesembuhan kepada mangsa yang cedera.

Ratusan jemaah di Masjid Fatih di Istanbul turut berhimpun selepas solat Jumaat dan mengutuk serangan berdarah terbabit dan mendesak agar keganasan global segera dihentikan. – AFP


Kotak Hitam Pesawat Ukraine Musnah, Beberapa Memori Hilang

Insiden yang melibatkan pesawat milik Ukraine terhempas di Tehran sememangnya telah menggemparkan dunia. Siasatan mengenai insiden tersebut menjadi agak sukar apabila Iran tidak mahu menyerahkan ‘kotak hitam’ kepada pihak Boeing dan Amerika Syarikat.

Memetik kata ketua Organisasi Penerbangan Awam Iran, Ali Abezadeh, mereka tidak akan sama sekali menyerahkan kotak hitam tersebut.

Kami tidak akan memberikan kotak hitam kepada pengeluar (Boeing) dan Amerika.

The black box – the most resistant object on the entire plane – "has been damaged and has lost part of its memory", say the Iranians, who do not want to let the manufacturer touch the boxes. The cold-blooded murderers in Tehran try everything. #MH17 reloaded. https://t.co/4FlmzjAg6n

Kotak hitam bagi sesebuah pesawat adalah sangat penting bagi mendapatkan maklumat seperti rakaman suara supaya punca kejadian nahas pesawat dapat dikenal pasti. Keengganan Iran untuk tidak menyerahkan kotak hitam tersebut telah membantut penyiasatan nahas itu.

Walau bagaimanapun, Fox News dalam artikel yang dilaporkan ada menyatakan kotak hitam tersebut mengalami kerosakan. Bukan setakat itu sahaja, dikatakan juga bahawa beberapa bahagian memori telah hilang ekoran daripada kerosakan itu.

Kotak hitam – benda paling tahan dalam pesawat dikatakan telah rosak dan beberapa memori hilang.

Pihak berkuasa Iran juga mengatakan kotak hitam pesawat terhempas itu mungkin mempunyai masalah teknikal. Bagaimanapun, ianya telah menimbulkan pelbagai spekulasi daripada banyak pihak.

Kotak hitam pesawat berkenaan telah ditemui di tengah bangkai pesawat penumpang itu yang terhempas berdekatan Lapangan Antarabangsa Imam Khomeini. Pada peringkat awal, pihak Iran telah mendakwa bahawa punca nahas tersebut adalah disebabkan oleh isu mekanikal.

Namun, kecoh di media sosial pagi ini mengenai penularan sebuah video dipercayai detik-detik pesawat itu terkena peluru berpandu dan terhempas.

BREAKING: Iran's aviation authority says black box of crashed plane may have technical fault

نخستین ویدئو از سقوط هواپیمای اوکراینی اطراف شهریار pic.twitter.com/M3bZiLLryQ


700 Tentera Ditugaskan Seluruh Sabah Bantu PDRM Jalankan PKP

KOTA KINABALU: Sebanyak 700 anggota Angkatan Tentera Malaysia (ATM) telah dikerah untuk membantu Polis Diraja Malaysia (PDRM) melaksanakan Perintah Kawalan Pergerakan (PKP) di seluruh negeri.

Panglima Divisyen Kelima Infantri, Leftenan Jeneral Datuk Mohamad Khir Abdullah berkata, jumlah tersebut melibatkan 45 anggota Tentera Laut Diraja Malaysia (TLDM) dan 30 Tentera Udara Diraja Malaysia (TUDM) manakala selebihnya adalah tentera darat.

Beliau berkata, setakat ini sebanyak 40 sekatan jalan raya dan 17 rondaan telah dijalankan bersama PDRM.

“Dalam pelaksanaan PKP ini tentera membantu polis dalam melaksanakan sekatan jalan raya dan rondan di seluruh Sabah,” katanya kepada pemberita selepas membuat kunjungan hormat kepada Ketua Menteri, Datuk Seri Mohd Shafie Apdal di sini, hari ini.

Beliau berkata, tentera turut menghulurkan bantuan lain kepada kerajaan seperti lori untuk mengangkut barangan kesihatan yang sampai baru-baru ini serta katil yang digunakan di pusat kuarantin di Likas serta Hospital Queen Elizabeth 1.

Mohammad Khir berkata, anggota tentera yang bertugas semasa PKP akan digilirkan dengan anggota baharu bermula esok.

“Semua anggota berkenaan akan bertukar dengan anggota lain sehingga selesai PKP pada 14 April ini, bagaimanapun kita sentiasa bersiap sedia untuk membantu pihak polis sekiranya PKP dilanjutkan,” tambahnya.

Mengulas tentang kunjungan hormat beliau ke atas Ketua Menteri, katanya, tujuannya adalah untuk memaklumkan tentang persaraannya secara wajib bermula esok.

“Saya berjumpa dengan Ketua Menteri untuk menyampaikan ucapan terima kasih kerana memberi sokongan dan kerjasama selama saya menjawat jawatan ini.

“Esok saya akan mula bercuti sebelum bersara wajib daripada ATM selepas 41 tahun berkhidmat,” katanya.


Pemberian Sinovac Kepada Kanak-Kanak Bermula Esok

PUTRAJAYA: Pemberian vaksin CoronaVac (Sinovac) yang diluluskan pada 3 Mac lalu kepada kanak-kanak akan bermula esok.

Timbalan Menteri Kesihatan Datuk Dr Noor Azmi Ghazali berkata, pemberian vaksin berkenaan hanya akan diberikan kepada kanak-kanak yang tidak boleh menerima vaksin Comirnaty (Pfizer) atas faktor kesihatan.

Beliau berkata, selain itu ibu bapa juga diberi pilihan untuk mendapatkan vaksin Sinovac ini kepada anak mereka sekiranya tidak bersetuju untuk memberikan pelalian jenis Pfizer.

“Mulai esok (7 Mac), Kementerian Kesihatan (KKM) akan mula menawarkan vaksin Sinovac ini di Pusat Pemberian Vakin (PPV) terpilih dan ibu bapa boleh menyemak senarai nama serta waktu operasi PPV yang menawarkan vaksin berkenaan secara walk-in di laman web KKM serta PHCorp,” katanya dalam kenyataan hari ini.

CoronaVac adalah vaksin kedua yang diluluskan penggunaannya selepas vaksin Comirnaty.

Sebelum ini, antara PPV yang boleh memberikan vaksin kepada kanak-kanak secara walk-in adalah PPV Mega Pusat Dagangan Dunia (WTC), Kuala Lumpur.

Ideal Convention Centre (IDCC), Shah Alam, PPV Soka Gakkai dan PPV Axiata.

Dalam pada itu Dr Azmi Ghazali, penawaran vaksin Sinovac di PPV yang dikendalikan oleh KKM dan PHCorp dibawah PICKids adalah secara percuma.

“Selain daripada program PICKids, terdapat juga klinik dan hospital swasta yang menawarkan vaksin Sinovac kepada kanak-kanak lima hingga 11 tahun dengan bayaran,” katanya.

Dr Noor Azmi berkata, vaksin Sinovac ini hanya boleh diberi apabila kanak-kanak mencapai usia lima tahun pada tarikh lahir dan bagi mendapatkan status vaksinasi lengkap, dua dos vaksin Sinovac akan diberikan kepada kanak-kanak lima hingga 11 tahun dengan selang masa empat minggu.

Dalam pada itu, Dr Noor Azmi berkata, walapun vaksin Sinovac itu sudah diluluskan, namun vaksin Comirnaty (Pfizer) dengan formulari kanak-kanak adalah vaksin yang diberi keutamaan dalam Program Imunisasi COVID-19 Kebangsaan Kanak-Kanak (PICKids).

“Ia termasuklah kanak-kanak yang mempunyai risiko tinggi dan terdapat komorbiditi seperti ada rendah imun atau immunocompromised, penyakit paru-paru kronik, penyakit jantung, kencing manis, obesiti dan penyakit lain,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Tiada Pertambahan Kes Baharu Di Sabah

KOTA KINABALU: Buat pertama kalinya selepas kes pertama Covid-19 dilaporkan di Sabah pada 12 Mac lalu, tiada sebarang kes baharu positif Covid-19 dilaporkan di negeri ini.

Majlis Keselamatan Negara (MKN) negeri Sabah dalam satu kenyataan memaklumkan,  tiada sebarang kes baharu dilaporkan hari ini.

Setakat semalam, Menteri Kesihatan & Kesejahteraan Rakyat menyatakan, jumlah keseluruhan kes Covid-19 dilaporkan di Sabah adalah sebanyak 170 kes.

Semalam, hanya daerah Tawau menunjukkan peningkatan satu kes sementara, daerah-daerah lain tiada sebarang pertambahan kes.

Bagaimanapun, satu kes di Kota Kinabalu dipindahkan ke daerah Penampang menjadikan Penampang sebagai daerah baru yang dimasukkan dalam statistik kes positif Covid-19 di Sabah.

Beliau berkata, daerah Tawau yang mencatatkan satu kes kematian sebelum ini kekal mencatatkan jumlah kes tertinggi dengan 49 kes.

Sementara Lahad Datu 34 kes, diikuti dengan Kota Kinabalu dengan 23 kes.

Manakala, daerah Tuaran melaporkan 12 kes; Kinabatangan dan Sandakan mempunyai 11 kes; enam kes di Beaufort;  lima kes masing-masing di Kota Belud dan Kunak.

Manakala, empat kes masing-masing di Sipitang dan Putatan; dua kes di Papar dan Ranau serta satu di Semporna dan Penampang.

Semalam, Pengarah Kesihatan Negeri Sabah, Datuk Dr Christina Rundi menyatakan Sabah berdepan kekurangan reagen untuk membolehkan sampel ujian bagi mengesan kes positif Covid-19 dijalankan oleh Makmal Kesihatan Awam Kota Kinabalu.

Merujuk kepada situasi itu, beliau berkata, bilangan kes yang dilaporkan setiap hari di Sabah tidak menggambarkan keadaan sebenar.

Sehingga kini, KKM melaporkan 19 kematian di seluruh Malaysia termasuk tiga kes kematian hari ini.

Setakat hari ini, Kementerian Kesihatan Malaysia (KKM) melaporkan 172 kes baharu Covid-19, menjadikan jumlah keseluruhan kes positif Covid-19 di Malaysia sebanyak 1,796 kes termasuk 199 kes yang telah pulih sepenuhnya.

Daripada 172 kes baharu itu, 71 adalah daripada kluster perhimpunan tabligh.

Sebanyak 45 kes dirawat di Unit Rawatan Rapi (ICU) dan 34 kes memerlukan alat bantuan pernafasan. – BorneoToday


(VIDEO) “Tiba-Tiba Rebah”, Ramai Penduduk Dijumpai ‘Mati’ Terbaring di Merata Tempat Sekitar Wuhan

Satu dunia tengah takut dengan penularan wabak coronavirus yang berasal dari Wuhan, China apatah lagi penyakit itu telah menyebabkan 25 kematian setakat ini.

Penduduk di Wuhan kini dikuarantin dan dinasihati agar tidak keluar dari bandar itu untuk mengelakkan jangkitan coronavirus lebih meluas.

Viral di internet tentang penduduk di Wuhan yang tiba-tiba pengsan dan terbaring di atas lantai tidak bergerak kerana wabak itu. Menurut Daily Star, beberapa video tersebar di media sosial menunjukkan individu ‘mati’ terbaring di bandar yang kini digelar ‘zombieland‘ itu.

Individu itu semua dikatakan menjadi lemah dan tidak mampu lagi berdiri menyebabkan mereka hanya terlantar di atas lantai tanpa respon. Sebuah video mendapat perhatian ramai menunjukkan seorang pesakit terbaring atas lantai di depan kaunter ketika berada di hospital untuk mendapatkan rawatan.

Dalam sebuah video yang lain, seorang individu berpakaian serba hitam dilihat terbaring tanpa respon di tempat awam dekat bandar Wuhan.

Bahagian kepala individu itu juga boleh dilihat berlumuran darah dan ambulan serta pasukan medik turut berada di tempat kejadian untuk mengambil tindakan sepatutnya.

In #Wuhan，people are collapsing on streets due to the deadly #WuhanPneumonia .so helpless.#WuhanCoronavirus #WuhanOutbreak pic.twitter.com/X5ho3Llpcm

Antara simptom coronavirus adalah demam, batuk, sesak nafas dan hidung berair. Orang ramai diseru agar segera ke hospital untuk pemeriksaan jika mengalami mana-mana simptom tersebut.


Kemasukan Dari Labuan Sambut Aidilfitri Cetus 2 Lagi Kluster Baharu Di Sabah

KOTA KINABALU: Kemasukan orang awam dari Labuan memasuki Sabah antara faktor utama mempengaruhi jumlah kes harian Covid-19 di negeri ini kembali mencecah tiga angka.

Jurucakap perkembangan harian Covid-19 Sabah Datuk Masidi Manjun berkata, kemasukan terbabit juga mencetuskan dua kluster baharu hari ini yang berpunca dari aktiviti perayaan sempena Aidilfitri.

Mengulas lanjut mengenai dua kluster terbabit, beliau berkata, Kluster Abaka di Tawau mencatatkan sebanyak 38 kes manakala Kluster Melikai di Kuala Penyu pula mencatatkan sebanyak 16 kes, selain satu lagi kluster baharu iaitu Kluster Indani di Semporna yang mencatatkan sebanyak 12 kes.

“Bagi Kluster Abaka di Tawau yang dikesan pada 14 Mei lalu, kes indeks adalah guru lelaki berusia 26 tahun serta pasangannya dikesan positif dalam saringan rentas negeri untuk kembali bertugas di Sekolah Kebangsaan Tanjung Aru, Labuan, selepas meraikan Aidilfitri di Tawau.

“Berdasarkan penelitian kes, pasangan yang masuk ke Sabah pada 08 Mei lalu itu terbabit dengan aktiviti kunjung mengunjungi sehingga 14 Mei di Taman Abaka, Ladang Table di Mukim Merotai, Tawau.

“Daripada 171 kontak yang disaring, 68 sampel didapati negatif, manakala 65 sampel lagi masih menunggu keputusan. Siasatan lanjut untuk pengesanan kontak rapat masih giat dijalankan,” katanya dalam satu kenyataan media, hari ini.

Selain itu, bagi Kluster Melikai di Kuala Penyu membabitkan kes indeks Labuan yang pulang ke Kampung Melikai bagi menyambut Aidilfitri mulai 13 Mei lalu.

“Kes indeks membabitkan wanita berusia 50 tahun yang bertugas sebagai Penolong Guru Tadika Perpaduan di Batu Arang, Labuan yang mana beliau mula bergejala batuk dan demam dengan keputusan saringan negatif dalam saringan memasuki Sabah pada 12 Mei lalu.

“Selepas empat hari berada di Sabah, kes indeks yang menjalani saringan sebelum diberikan dos kedua vaksin di Klinik Kesihatan Labuan kemudiannya disahkan positif Covid-19 pada 17 Mei lalu.

“Daripada 167 sampel yang diambil dalam kluster ini, 15 lagi dikesan positif menjadikan jumlah kumulatif sebanyak 16 kes, manakala baki 74 sampel masih dalam proses.

“Aktiviti kawalan dan pencegahan sedang giat dijalankan,” katanya.

Masidi juga turut menasihati orang ramai yang pernah mengunjungi Labuan atau menerima kunjungan daripada penduduk Labuan agar lebih berhati-hati bagi memastikan penularan pandemik Covid-19 dapat dibanteras sepenuhnya.

Dalam pada itu, Masidi yang juga Menteri Kerajaan Tempatan dan Perumahan merangkap Menteri Kewangan II negeri berkata, jumlah kes Harian Covid-19 sebanyak tiga angka.

“Berdasarkan laporan Jabatan Kesihatan Negeri Sabah (JKNS), jumlah kes positif baharu Covid-19 pada hari ini adalah sebanyak 189 kes, menjadikan jumlah kumulatif sebanyak 60,242 kes dan tiada kes kematian direkodkan,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


India Catat 60,000 Kelahiran Pada Hari Pertama 2021

NEW DELHI: India mencatatkan kelahiran tertinggi di dunia pada hari pertama tahun baharu 2021 dengan 60,000 bayi dilahirkan pada hari berkenaan.

India Times melaporkan, jumlah itu bagaimanapun kurang 7,390 bayi berbanding kelahiran direkodkan di negara itu tahun lalu.

Berdasarkan data Tabung Kanak-Kanak Pertubuhan Bangsa-Bangsa Bersatu (Unicef), lebih 3,71,504 bayi dilahirkan di seluruh dunia pada 1 Januari lalu.

Daripada jumlah itu, 52 peratus kelahiran disumbangkan daripada 10 negara.

Selepas India, China menduduki tempat kedua dengan 35,615 kelahiran bayi pada 1 Januari lalu.

Ia diikuti Nigeria dan Pakistan, masing-masing 21,439 dan 14,161 bayi.

Sementara itu, Indonesia menduduki tempat kelima dengan 12,336 kelahiran.

Ia diikuti Habsyah (12,006), Amerika Syarikat (10,312), Mesir (9,455), Bangladesh (9,236) dan Congo (8,640).

Badan dunia itu turut menjangkakan 140 juta bayi akan dilahirkan sepanjang tahun ini.

Selain itu, purata jangka hayat bagi bayi yang dilahirkan pada tahun ini dianggarkan sehingga usia 84 tahun. – Agensi


165 Bakul Makanan Bantu Penduduk Empat Kampung Di Kota Marudu

KOTA MARUDU, 18 Jan : Sebanyak 165 bakul makanan diagihkan kepada penduduk di empat kampung yang terputus hubungan akibat tanah runtuh susulan hujan berterusan melanda Sabah sejak minggu lepas.

Bantuan bakul makanan itu diserahkan oleh Pembantu Menteri kepada Ketua Menteri Datuk Wetrom Bahanda yang membuat tinjauan di empat kampung terlibat iaitu Kampung Torintidon, Kampung Gontoi, Kampung Mahligai dan Kampung Pampang Poring, hari ini.

“Tanah runtuh ini menyebabkan jalan utama kawasan terbabit terputus hampir jarak 300 meter,” kata Wetrom yang juga Ahli Dewan Undangan Negeri Bandau dalam kenyataan di sini.

Wetrom berkata kerajaan negeri akan terus memelihara kebajikan rakyat yang terjejas banjir dan tanah runtuh dengan memastikan bekalan makanan mencukupi di kawasan masing-masing.

Semua pihak juga digesa untuk bersama-sama berganding bahu menyalurkan bantuan kepada golongan terjejas, katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


13 PATI Ditahan Seludup Masuk Sabah Guna Lori 10 Tan

BELURAN, 13 Nov: Kawasan Keselamatan Khas Pantai Timur Sabah (ESSCOM) di sini telah berjaya menahan seorang lelaki warga tempatan berumur 40 kerana disyaki cuba menyeludup masuk 13 pendatang asing tanpa izin, di sini pada rabu.

Komander ESSCOM DCP Datuk Ahmad Fuad Othman berkata kesemua mereka ditahan ketika cuba menyesup masuk melalui jalan tikus iaitu di laluan kota kinabalu lama – beluran semasa dalam perjalanan dari Beluran menuju ke ladang-ladang di sekitar kawasan berkenaan.

Beliau berkata lori yang dipandu oleh lelaki tempatan berkenaan disyaki mengambil laluan pintas dengan melalui jalan Tikus tersebut bagi mengelak dari diperiksa oleh pusat pemeriksaan daratan (road check point) RCP Sapi Nangoh.

Menurutnya lagi, ketika kejadian kira-kira jam 8.40 malam itu, bertindak atas maklumat kemasukan pati, sepasukan 6 anggota Batalion 20 Pasukan Gerakan Am (PGA) telah menahan dan memeriksa sebuah lori berwarna hijau yang melalui lorong tikus (laluan KK lama – beluran) dalam keadaan mencurigakan.

“Hasil pemeriksaan lanjut terhadap belakang lori berkenaan, menemui 13 penumpang yang terdiri daripada 8 lelaki dan 5 perempuan gagal menunjukkan sebarang dokumen pengenalan diri”.

“Kesemua PATI yang berumur antara 9 bulan hingga 42 tahun termasuk tekong darat tersebut telah dibawa ke balai polis Beluran untuk tindakan selanjutnya.”

“Turut disita sebuah lori yang digunakan dalam kejadian berkenaan yang dianggarkan bernilai RM100,000.00”, katanya dalam satu kenyataan di sini.

Ahmad Fuad berkata ESSCOM dengan kerjasama semua agensi keselamatan yang terdiri daripada Angkatan Tentera Malaysia, Polis Diraja Malaysia dan Agensi Penguatkuasaan Maritim Malaysia akan terus memperketatkan kawalan keselamatan di sempadan perairan dan daratan di seluruh daerah di ESSZone dengan mengadakan rondaan dan pemantauan secara agresif termasuk mengadaptasikan konsep “Show of Force” untuk menimbulkan rasa gerun bagi mengawal dan mengekang kemasukan pati terutamanya daripada negara jiran dalam usaha kita untuk mengekang dan memutuskan rangkaian Covid-19 daripada merebak dibawa masuk ke negara ini melalui pati.

“Saya merakamkan setinggi-tinggi penghargaan dan terima kasih kepada semua agensi keselamatan yang terlibat dalam membantu melancarkan operasi Op Cegah Pati (OCP) daratan terutamanya daripada pasukan batalion 20 PGA”, katanya.

Sementara itu, Ahmad Fuad sekali lagi mengulangi gesaan kepada Seluruh masyarakat di kawasan ESSZone agar sentiasa memberikan kerjasama dan sokongan kepada pasukan keselamatan termasuk menjadi “mata dan telinga” dengan menyalurkan maklumat penting terutamanya mengenai kemasukan PATI melalui laluan-laluan yang tidak diwartakan ataupun jalan tikus kepada pasukan keselamatan untuk tindakan segera.

“Komunit ESSZone juga diingatkan supaya jangan bersubahat dan bersekongkol dengan tekong-tekong darat dan laut yang cuba mengambil kesempatan untuk menyeludup pati ke negara ini”.

“Tindakan tegas akan diambil sekiranya didapati ada pihak atau individu dalam kalangan komuniti yang bertindak bersubahat atau melindungi pati termasuk bersekongkol dengan tekong-tekong darat dan laut”, katanya. – ESSCOM


Lidah Budak 6 Tahun Tersangkut Botol Minuman

RANAU: Seorang kanak-kanak lelaki berusia enam tahun terpaksa menahan kesakitan selepas corong botol minuman yang diminumnya tersekat pada lidah, petang tadi.

Dalam kejadian jam 2.45 petang itu, kanak-kanak berkenaan dihantar ke Hospital Ranau, sebelum kakitangan hospital itu menghubungi pihak bomba untuk mendapatkan bantuan.

Ketua Balai Bomba dan Penyelamat (BBP) Daerah Ranau, Ridwan Mohd Taib, berkata pihaknya menerima panggilan berhubung kejadian itu jam 2.49 petang dan dua anggota dikejarkan ke lokasi bersama kenderaan utiliti Unit Bantuan Perkhidmatan Kecemasan (EMRS).

Katanya, sebaik tiba anggota bomba mendapati lidah mangsa tersekat pada corong botol minuman, bagaimanapun tidak mengalami kecederaan serius.

“Anggota bomba kemudian memotong dan menanggalkan objek itu menggunakan peralatan khas,” katanya dihubungi hari ini.

Beliau berkata, operasi itu berjaya diselesaikan dalam tempoh kurang 10 minit bagi memotong objek yang diperbuat bahan plastik.

“Operasi ditamatkan jam 3.40 petang dan kes diserahkan kepada pihak perubatan hospital untuk rawatan lanjut kepada mangsa,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kes Harian Covid-19 Kembali Menurun, 6,145 Kes Hari Ini

PUTRAJAYA : Kementerian Kesihatan Malaysia (KKM) memaklumkan terdapat pertambahan 6,145 kes COVID-19 baharu pada hari ini.

Angka tersebut menjadikan jumlah kumulatif kes COVID-19 negara kian meningkat kepada 2,390,687 kes setakat ini.

Difahamkan, kes harian baharu hari ini lebih rendah berbanding semalam iaitu 7,509 kes.

Sementara itu, jumlah kes sembuh dan kematian terbaharu akan dimaklumkan secara terperinci di laman sesawang COVIDNOW.

Sehingga 17 Oktober 2021: Jumlah kes COVID-19 yang dilaporkan adalah 6,145 kes (2,390,687 kes).Maklumat terperinci akan dimuatnaik ke laman COVIDNOW: https://t.co/aIQttvCbIPData setiap hari bagi laman COVIDNOW adalah dikemaskini sekaligus selepas tengah malam.


Kes Covid-19 Babit Kanak-Kanak Sabah Masih Tinggi – Masidi

KOTA KINABALU: Sabah merekodkan kes baharu Covid-19 tinggi membabitkan kanak-kanak berumur bawah 11 tahun dan belum divaksin.

Ia membabitkan 673 kes atau 12.56 peratus berbanding keseluruhan 5,395 kes yang direkodkan hari ini.

Jurucakap perkembangan harian Covid-19 Sabah, Datuk Masidi Manjun berkata, daripada 673 kes itu, 283 adalah kanak-kanak berusia bawah lima tahun, manakala 390 orang berumur antara lima hingga 11 tahun yang sudah layak divaksin tetapi tidak menerimanya.

“Ibu bapa amatlah disarankan agar membawa anak mereka yang layak untuk divaksin bagi mengurangkan risiko jangkitan atau kesan serius,” katanya dalam kenyataan hari ini.

Dalam pada itu, Masidi berkata, jumlah kes harian dilapor hari ini menurun 206 kes berbanding semalam dengan 99.66 peratus pesakit dalam Kategori 1 dan Kategori 2.

Katanya, sembilan kes dalam Kategori 3, empat kes Kategori 4 dan Kategori 5 (lima kes).

Menurutnya, Kota Kinabalu kekal dengan jumlah harian kes tinggi iaitu 1,326 kes, diikuti Penampang (583), Tuaran (494), Putatan (457), Papar (293), Lahad Datu (244), Tawau (243), Beaufort (233), Sandakan (207), Kota Belud (203), Keningau (166), Kota Marudu (150) dan Ranau (147).

“Kita boleh simpulkan bahawa jumlah kes harian yang tinggi setiap hari berpunca daripada jangkitan dalam komuniti yang sukar dibendung, jadi cara terbaik ialah elak daripada berada di tempat ramai seperti tempat awam yang sesak dan patuh kepada SOP serta nasihat kesihatan,” katanya. – HMetro


Isi Rumah Bawah RM2,500 Terima BPR Tambahan RM500, Isi Rumah RM2,501- RM5,000 Terima RM300 & Bujang RM100

PUTRAJAYA :Perdana Menteri, Tan Sri Muhyiddin Yassin memaklumkan bahawa isi rumah berpendapatan bawah RM2,500 akan menerima Bantuan Prihatin Rakyat (BPR) tambahan sebanyak RM500 lagi.

Selain itu, isi rumah yang berpendapatan antara RM2,501 hingga RM5,000 pula akan menerima kadar RM300, manakala bagi golongan bujang pula, sebanyak RM100 akan diberikan.

Bantuan yang menelan kos sebanyak RM2.1 bilion ini akan dimasukkan ke akaun penerima pada akhir Jun nanti.

Muhyiddin memaklumkan sedemikian dalam Perutusan Khas Bantuan Perintah Kawalan Pergerakan (PKP) 3.0 malam ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lari Dari ‘Roadblock’, Kereta Habis Minyak

Lelaki positif syabu lari dari sekatan jalan raya ditahan polis

KOTA KINABALU: Seorang lelaki tempatan yang melarikan diri daripada pihak polis selain merempuh sekatan jalan raya berjaya ditahan polis di sini.

Ketua Polis Daerah Kota Kinabalu Asisten Komisioner Habibi Majinji berkata, suspek berumur 26 tahun itu ditahan di Jalan Bukit Bendera di sini selepas dikejar polis kira-kira dua jam di sekitar sini.

“Kejadian bermula jam 1 pagi apabila polis mengesan sebuah kereta jenis kompak dinaiki suspek bersama seorang lagi wanita dan bayi berumur 22 hari dalam keadaan mencurigakan sebelum menghampiri kenderaan terbabit di kawasan Metro Town, di sini.

“Sebaik menyedari kehadiran polis, suspek bertindak memecut kenderaannya sebelum dikejar kereta peronda polis berkenaan,” katanya.

Beliau berkata suspek kemudian merempuh sekatan jalan raya yang dijalankan di Jalan Lintas dan terus memecut kenderaannya di beberapa kawasan sekitar pusat bandaraya.

“Kira-kira dua jam selepas itu, suspek menghala ke Jalan Bukit Bendera sebelum keretanya terbabas di tepi jalan akibat kehabisan minyak dan akhirnya ditahan polis,” katanya.

Habibi berkata hasil soal siasat yang dijalankan mendapati suspek mengaku melarikan diri daripada polis akibat takut ditahan kerana melanggar Perintah Kawalan Pergerakan (PKP).

“Suspek turut mengaku baru selesai menagih dadah dan pernah ditahan di sebuah pusat serenti di Kuala Lumpur sebelum ini selepas melakukan dua kali kesalahan menagih dadah.

“Wanita yang bersama suspek adalah warga Filipina berumur 31 tahun dan isteri kepada rakannya yang mempunyai dokumen, iaitu mendapat kerakyatan untuk berada di negara ini,” katanya.

Habibi berkata kes disiasat mengikut Seksyen 26 Akta Polis kerana menghalang tugas polis.


Jenazah Koperal Asman Ongkal Selamat Dikebumikan

SANDAKAN: Jenazah Koperal Asman Ongkal, 37, selamat dikebumikan di Tanah Perkuburan Islam Baru, Batu 11, di sini, pada pukul 3.50 petang tadi.

Asman adalah anggota Pasukan Gerakan Am (PGA) yang terkorban dalam tragedi bot karam di perairan berhampiran jeti Pasar Umum Sandakan selepas menyelamatkan 36 penumpang yang lain.

Allahyarham sebelum itu dibawa ke Masjid Datuk Pangiran Galpam untuk solat jenazah dan penghormatan terakhir selepas tiba dari Unit Forensik Hospital Duchess of Kent, kira-kira pukul 2 petang.

Selain keluarga dan rakan-rakan, turut mengiringi jenazah adalah Pegawai Pemerintah Batalion 15 PGA Sandakan, Superintendan Toipi Lamat.

Toipi ketika ditemui berkata, Briged Sabah berterima kasih kepada semua pihak yang terlibat dalam operasi mencari dan menyelamat (SAR) termasuk orang awam daripada awal sehingga mangsa ditemui.

Katanya, pengorbanan anggota terbabit amat membanggakan kerana masih berupaya bertindak menyelamatkan mangsa yang terperangkap dalam kanopi bot biarpun dalam situasi panik.

“Difahamkan daripada saksi yang melihat, anggota ini menyelam dan menarik mangsa yang terperangkap di bawah kanopi untuk dinaikkan ke atas bot awam yang lalu.

“Anggota ini sebenarnya mempunyai fizikal yang kuat dan dia adalah bekas anggota Tiger Platun Batalion 15 dan turut terbabit dalam operasi di Tanduo,” katanya.

Toipi berkata, sepanjang perkhidmatan juga, Allahyarham Asman seorang yang amat disenangi kerana ringan tulang dan memberi komitmen yang baik dalam tugas.

Katanya, anggota terbabit wajar diberi penghargaan biarpun bukan lagi dalam perkhidmatan Polis Diraja Malaysia (PDRM) kerana jasa beliau yang cukup membanggakan dan tindakannya mendapat pujian orang awam.

“Kami akan berusaha membantu keluarga beliau mengikut kemudahan dan kelayakannya,” katanya.


Ibu Bapa Kandung Kanak-Kanak Perempuan Diminta Tampil

KOTA KINABALU: Pejabat Perkhidmatan Kebajikan Am Bahagian Kudat sedang mengesan ibu bapa kandung kepada seorang kanak-kanak perempuan berumur 6 tahun untuk urusan penjagaan.

Pelindung Zubaidah Asik berkata, kanak-kanak terbabit kini dalam jagaan penama Jumakil Norbasar, 41, dari Kg. Korina Sikuati, Kudat dan isteri Mariam @ Marry Lamnah.

Menurutnya, kes berkenaan dirujuk kepada pihaknya oleh penama sendiri.

“Hasil siasatan awal ke atas penjaga, saya berpendapat bahawa ketika ini penama layak dan sesuai untuk menjadi penjaga sementara kepada kanak-kanak yang dirujuk memandangkan kanak-kanak telah dijaga dan dipelihara sejak diserah dan diterima daripada ibu kandung kanak-kanak berkenaan.

“Namun begitu, melihat kepada laporan polis dan akuan bersumpah oleh penama, saya berpendapat bahawa kedua ibu bapa kanak-kanak yang dirujuk perlu dikesan untuk membantu dalam penyediaan laporan pelindung,” katanya dalam satu kenyataan di sini.

Zubaidah berkata, pada 13 Jun 2014 penama didatangi oleh pasangan suami isteri yang tidak dikenali menyerahkan bayi perempuan kepadanya dalam lingkungan umur 7 hari.

Penama memaklumkan pasangan suami isteri itu menyatakan bahawa hanya menitipkan bayi perempuan berkenaan sementara waktu sahaja sebelum bertolak ke Kota Kinabalu untuk menjual ikan masin.

Bayi yang diserahkan kepada penama tidak mempunyai sebarang dokumen dan kini berumur 6 tahun mengikut tarikh kanak-kanak itu diserahkan kepada penama.

Penama yang sudah berkahwin dan mempunyai empat orang anak angkat itu berhasrat untuk mengambil dan membela kanak-kanak berkenaan sebagai anaknya.

Zubaidah berkata, beliau mengesyorkan kanak-kanak itu layak dibawah jagaan penama untuk menjamin keselamatan kanak-kanak berkenaan, dibawah orang yang layak dan sesuai, mengikut permohonan perintah jagaan sementara dibawah Subseksyen 19(2) Akta Kanak-Kanak 2001.

Sehubungan itu, beliau meminta ibu bapa kandung kanak-kanak terbabit tampil bagi membantu urusan penjagaan.

Sebarang maklumat lanjut boleh berhubung dengan Zubaidah di pejabatnya di Bangunan Urusetia Daerah Kudat melalui talian 088-611798.- Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 2062 Kes Positif & 8 Kluster Baharu Hari Ini

KUALA LUMPUR : Kementerian Kesihatan Malaysia (KKM) memaklumkan bahawa pada hari ini Malaysia mencatatkan pertambahan 2062 kes baharu COVID-19.

Menerusi maklumat daripada laman Twitter KKMalaysia itu, kes harian tertinggi dicatatkan di negeri Selangor iaitu dengan 1,014 kes baharu diikuti Kuala Lumpur dengan 504 kes.

KKM juga memaklumkan pada hari ini terdapat 911 kes telah sembuh dan dukacita bahawa terdapat 1 kematian yang dilaporkan.

Tambah maklumat itu, terdapat 8 kluster baharu yang dilaporkan pada hari ini manakala 3 kluster telah diisytiharkan tamat.

Perincian bagi 8 kluster baharu adalah seperti berikut:

Kluster ini melibatkan daerah Klang dan Kuala Langat di Selangor. Kes indeks bagi kluster ini (iaitu kes ke-85580) telah dilaporkan positif COVID-19 pada 15 Disember 2020 melalui saringan individu bergejala. Sehingga 22 Disember 2020, sejumlah 2,001 individu telah disaring, di mana 309 kes telah dikesan positif COVID-19 dalam kluster ini.

Kluster tempat kerja ini melibatkan daerah Klang di Selangor. Kes-kes bagi kluster ini telah dilaporkan positif COVID-19 bermula pada 13 Disember 2020 melalui saringan bersasar di sebuah tapak binaan. Sehingga 22 Disember 2020, sejumlah 190 individu telah disaring, di mana 58 kes telah dikesan positif COVID-19 dalam kluster ini.

Kluster tempat kerja ini melibatkan daerah Lembah Pantai di  Wilayah Persekutuan Kuala Lumpur. Kes-kes bagi kluster ini telah dilaporkan positif COVID-19 bermula pada 22 Disember 2020 melalui saringan bersasar di sebuah tapak binaan. Sehingga 22 Disember 2020, sejumlah 640 individu telah disaring, di mana 294 kes telah dikesan positif COVID-19 dalam kluster ini.

Kluster tempat kerja ini melibatkan daerah Kepong di Wilayah Persekutuan Kuala Lumpur. Kes-kes bagi kluster ini telah dilaporkan positif COVID-19 bermula pada 22 Disember 2020 melalui saringan bersasar di sebuah tapak binaan. Sehingga 22 Disember 2020, sejumlah 392 individu telah disaring, di mana 43 kes telah dikesan positif COVID-19 dalam kluster ini.

Kluster tempat kerja ini melibatkan daerah Kepong di Wilayah Persekutuan Kuala Lumpur. Kes-kes bagi kluster ini telah dilaporkan positif COVID-19 bermula pada 22 Disember 2020 melalui saringan bersasar di tempat kerja. Sehingga 22 Disember 2020, sejumlah 510 individu telah disaring, di mana 32 kes telah dikesan positif COVID-19 dalam kluster ini.

Kluster ini melibatkan daerah Ranau, Papar,  dan Kota Belud di Sabah. Kes pertama bagi kluster ini (iaitu kes ke-85057) telah dilaporkan positif COVID-19 pada 15 Disember 2020 melalui saringan individu bergejala. Sehingga 22 Disember 2020, sejumlah 232 individu telah disaring, di mana 47 kes telah dikesan positif COVID-19 dalam kluster ini.

Kluster tempat kerja ini melibatkan daerah Johor Bahru di negeri Johor. Kes indeks bagi kluster ini (iaitu kes ke-88947) telah dilaporkan positif COVID-19 pada 17 Disember 2020 melalui saringan individu bergejala. Sehingga 22 Disember 2020, sejumlah 231 individu telah disaring, di mana 32 kes telah dikesan positif COVID-19 dalam kluster ini.

Kluster tempat kerja ini melibatkan daerah Kinta dan Perak Tengah di Perak. Kes indeks bagi kluster ini (iaitu kes ke-87874) telah dilaporkan positif COVID-19 pada 16 Disember 2020 melalui saringan individu bergejala. Sehingga 22 Disember 2020, sejumlah 146 individu telah disaring, di mana tujuh (7) kes telah dikesan positif COVID-19 dalam kluster ini.

Terkini. #COVID19 di Malaysia. 22 Dis 2020.Kes baharu 2062Kes sembuh 9115 negeri kes baharu tertinggi:1. Selangor 1,0142. KL 5043. Sabah 2524. Johor 167 5. N. Sembilan 578 Kluster baharu3 kluster tamat1 Kematian baharu


Lelaki Indonesia Berdepan Hukuman Mati

TAWAU: Seorang lelaki warga Indonesia berdepan hukuman mati mandatori selepas didakwa mengedar dadah jenis syabu di kawasan parkir kenderaan di Pasaraya Giant, Jalan Chong Tien Vun, di sini, lewat malam tadi.

Suspek berusia 33 tahun dikesan pada pukul 11.30 pagi di lokasi berkenaan dalam keadaan mencurigakan oleh sepasukan polis dari Bahagian Siasatan Jenayah Narkotik Ibu Pejabat Polis Daerah (IPD) Tawau.

Ketua Polis Daerah Tawau Asisten, Asisten Komisioner Peter Umbuas berkata ketika pihaknya bertindak menjalankan pemeriksaan terhadapnya, suspek cuba melarikan diri sehingga terjadi pergelutan.

“Suspek bagaimanapun berjaya ditahan dan pihak polis merampas beg yang dibawa suspek.

“Pemeriksaan terhadap beg itu, kita menemukan dua peket plastik lutsinar berisi bahan hablur jernih dipercayai dadah jenis syabu seberat 100.08 gram (g) bernilai RM9,000,” katanya dalam kenyataan media hari ini.

Hasil ujian saringan awal air kencing mendapati suspek  positif dadah jenis Amphetamine dan Methamphetamine,” katanya.

Suspek ditahan dan kes disiasat mengikut Seksyen 39B Akta Dadah Berbahaya 1952 dan Seksyen 15(1)(a) akta yang sama.


Rumah Mesra SMJ Bernilai RM70,000 Diberi Percuma Kepada Rakyat Memerlukan – Hajiji

TUARAN, 22 April : Sebanyak 1,500 unit Rumah Mesra Sabah Maju Jaya (SMJ) yang bernilai kira-kira RM70,000 setiap satu akan diberikan secara percuma kepada rakyat Sabah yang memerlukan, kata Ketua Menteri Datuk Seri Hajiji Noor.

Beliau berkata kerajaan negeri akan menggunakan Geran Khas untuk Sabah sebanyak RM125.6 juta disalurkan kerajaan Persekutuan, bagi membina Rumah Mesra SMJ itu yang sebelum ini dikenali sebagai Projek Perumahan Rakyat Termiskin atau PPRT di negeri itu.

Katanya, rumah itu akan dibina di semua 73 kawasan Dewan Undangan Negeri (DUN) Sabah dan pegawai terlibat seperti pegawai daerah, presiden majlis perbandaran dan mayor majlis bandar raya akan diminta mengenal pasti mereka yang benar-benar layak untuk menerima bantuan Rumah Mesra SMJ.

“Peruntukan ini (Geran Khas untuk Sabah) kita kena bagi balik kepada rakyat terutama yang kurang berkemampuan, tidak punya rumah selesa jadi kita putuskan untuk bina Rumah Mesra SMJ. Setiap tahun kerajaan Persekutuan ada beri untuk bina rumah PPRT, peruntukan itu juga kita bina Rumah Mesra SMJ.

“Kita mahu membantu mereka yang susah, tidak mempunyai rumah atau ada rumah daif supaya mereka dapat merasai nikmat hidup lebih selesa…spesifikasinya mungkin kita ubah sikit daripada rumah PPRT sekarang untuk beri lebih keselesaan kepada rakyat,” katanya di Kampung Serusop sini hari ini.

Hajiji berkata demikian pada sidang media selepas menyampaikan bantuan Ramadan dan Aidilfitri kepada 180 penerima memerlukan berupa barangan harian serta wang tunai, dan sumbangan kurma kepada 28 masjid dan 25 surau di negeri ini.

Sebelum ini media melaporkan, Perdana Menteri Datuk Seri Ismail Sabri Yaakob dan Hajiji dalam satu kenyataan bersama menyatakan bahawa kerajaan Persekutuan telah bersetuju untuk menaikkan Geran Khas untuk Sabah 4.7 kali ganda daripada RM26.7 juta kepada RM125.6 bermula tahun ini. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Adun Lahad Datu Dakwa Ditawar RM5 Juta Untuk Lompat Parti

LAHAD DATU: Pembantu Menteri Pembangunan Luar Bandar, Dumi Pg Masdal (gambar) mendakwa beliau telah menerima tawaran RM5 juta daripada tiga individu untuk melompat parti.

Dumi, yang juga wakil rakyat kawasan Lahad Datu, berkata tawaran tersebut turut diiringi dengan pengekalan jawatan beliau sebagai Pembantu Menteri dan pencalonan sebagai wakil rakyat pada pilihan raya akan datang.

Bagaimanapun, menurut Dumi, beliau menolak tawaran itu kerana mahu terus kekal bersama Parti Warisan Sabah.

“Tiga individu berkenaan yang mewakili pihak tertentu datang berjumpa saya di kediaman saya, di sebuah kelab dan sebuah restoran di daerah ini sejak pertengahan Jun lalu.

“Saya turut dihubungi seorang lagi individu yang menawarkan RM20 juta untuk berbuat demikian.

Saya turut diberitahu bahawa ramai yang telah lompat dan saya mesti mengambil peluang tersebut.

“Namun begitu, saya beritahu mereka untuk apa (saya perlu) melompat parti sedangkan kedudukan kerajaan negeri tidak tergugat,” kata beliau.

Menurut Dumi, berkata walaupun masih baru dalam politik, beliau mempunyai maruah dan tidak akan mengkhianati mandat rakyat.

“Saya adalah bekas anggota keselamatan, setia kepada ketua telah sebati dalam diri saya dan kesetiaan ini tidak boleh dinilai dengan wang.

“Saya juga mempunyai pendirian dan akan terus memilih Warisan di bawah kepimpinan Datuk Seri Mohd Shafie Apdal sebagai wadah perjuangan saya,” tegasnya. – Harian Ekspres

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Gula-Gula ‘Ubat Kuat’ Produk Energy Candy Mengadungi Racun

PUTRAJAYA: Kementerian Kesihatan mengesahkan produk viral menerusi media sosial, Energy Candy, mengandungi racun berjadual tadafil yang digunakan untuk pesakit yang mengalami mati pucuk (Erectile Dysfunction).

Ketua Pengarah Kesihatan, Datuk Dr Noor Hisham Abdullah, berkata selepas pihaknya mendapat maklum mengenai dakwaan bahawa produk itu mengandungi bahan terlarang seperti yang tular melalui media sosial, Bahagian Keselamatan dan Kualiti Makanan (BKKM) diarahkan untuk menjalankan pemantauan terhadap produk berkenaan.

Katanya, hasil pemantauan terhadap produk berkenaan mendapati, ia disahkan mengandungi racun berjadual dan dilarang penggunaannya dalam makanan bawah Akta Makanan 1983.

“Selain Energy Candy, produk lain yang mengandungi tadafil ialah ExtrAli Energy Candy, Extra Strong Energy Candy dan Mixed Fruit Candy.

“Tadalafil adalah ubat terkawal yang digunakan dalam merawat pesakit yang mengalami masalah ‘Erectile Dysfunction’. Ubat ini hanya boleh diberikan kepada pesakit bawah pemantauan ahli profesional kesihatan berdaftar.

“Penyalahgunaan tadalafil tanpa pengawasan boleh menyebabkan komplikasi pengurangan atau kehilangan penglihatan dan pendengaran, penurunan tekanan darah mendadak sehingga ke peringkat yang berbahaya dan kesan terhadap sistem kardiovaskular seperti strok dan serangan jantung,” katanya dalam satu kenyataan hari ini.

Sehubungan itu, Dr Noor Hisham berkara, larangan pengimportan sudah dikeluarkan serta merta dan Kementerian Kesihatan memberi amaran kepada sesiapa yang masih menyimpan stok produk berkenaan supaya menghentikan pengedaran dan penjualan termasuk jualan dalam talian.

Dr Noor Hisham berkata, tindakan boleh dikenakan mengikut Seksyen 13, Akta Makanan 1983 dan jika sabit kesalahan, individu terbabit boleh dikenakan denda tidak melebihi RM100,000 atau penjara tidak melebihi 10 tahun atau kedua-duanya.

“Pengguna juga dinasihatkan supaya tidak membeli produk berkenaan. Sekiranya sudah membelinya, mereka seharusnya tidak makan ubat berkenaan dan perlu mendapatkan nasihat daripada profesional kesihatan jika mengalami sebarang ketidakselesaan atau kesan advers.

“KKM sentiasa peka dan prihatin terhadap perkara yang boleh mengancam kesihatan pengguna. Sekiranya pengguna mempunyai sebarang kemusykilan berhubung sebarang isu keselamatan makanan, boleh hubungi Pejabat Kesihatan Daerah atau Jabatan Kesihatan Negeri terdekat atau hubungi KKM melalui laman sesawang http://moh.spab.gov.my atau facebook Bahagian Keselamatan dan Kualiti Makanan (BKKM) www.facebook.com/bkkmhq,” katanya.


Tiga Syarikat Cadang Bergabung Bangunkan Projek ‘Sky Train’ Di Sabah – Bung Moktar

KOTA KINABALU, 16 April : Tiga syarikat termasuk sebuah syarikat antarabangsa berminat untuk bergabung bagi membangunkan projek ‘sky train’ di Sabah dalam usaha meningkatkan sistem pengangkutan awam di negeri  itu.

Timbalan Ketua Menteri Sabah Datuk Seri Bung Moktar Radin berkata tiga syarikat berkenaan ialah Guancai (M) Sdn Bhd, China State Construction Engineering (M) Sdn Bhd dan Vizione Development Sdn Bhd.

“Memang ada beberapa pelabur tempatan dan luar negara seperti dari negara China yang menyatakan minat untuk membangunkan projek ini secara inisiatif pembiayaan swasta (PFI),” katanya dalam satu kenyataan, di sini, hari ini.

Bung Moktar yang juga menteri kerja raya Sabah bagaimanapun meminta syarikat berkenaan agar mengadakan perbincangan dengan lebih terperinci bersama agensi kerajaan yang terlibat, khususnya apabila membabitkan isu pengambilan tanah sebelum cadangan itu dibawa ke kabinet negeri untuk dibincangkan.

Menurutnya, melalui pembinaan ‘sky train’ itu ia akan menjadi tarikan baharu kepada industri pelancongan di Sabah dan pada masa yang sama dapat menarik lebih banyak pelabur masuk ke negeri tersebut.

Bung Moktar sebelum ini telah mengutarakan cadangan pembinaan sky train itu yang akan menghubungkan Lapangan Terbang Antarabangsa Kota Kinabalu (KKI) dengan ibu negeri serta kawasan sekitarnya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lebih 109,000 Kanak-Kanak Diberi Vaksin Polio Di Sabah

KOTA KINABALU: Kira-kira 109,200 kanak-kanak berusia bawah lima tahun di Sabah telah diberikan vaksin polio sehingga Sabtu lepas melalui Kempen Imunisasi Polio Sabah (KIPS 2019/2020)  yang dilaksanakan sejak 27 Disember, 2019.

Ketua Pengarah Kesihatan Datuk Dr Noor Hisham Abdullah berkata jumlah itu merangkumi 27.93 peratus daripada kira-kira 391,040 kanak-kanak berusia bawah lima tahun di 25 daerah di Sabah.

“Pada hari ini genap sebulan sejak KIPS 2019/2020 dilancarkan. Aktiviti Imunisasi Tambahan (SIA) ini adalah fasa kedua tindakan kawalan dan pencegahan wabak polio di Sabah dengan imunisasi polio dos 1 diberi secara titisan ke mulut (OPV).

“Pelaksanaan SIA di beberapa daerah amat mencabar dari segi logistik dan keselamatan kakitangan kesihatan. Contohnya, mereka perlu menaiki bot atau perahu, meredah air serta berjalan sejauh 3 km untuk sampai ke kampung yang dituju,” katanya dalam satu kenyataan, hari ini.

Sehubungan itu, Noor Hisham mengucapkan jutaan terima kasih kepada semua petugas kesihatan dan sukarelawan di lapangan yang bertungkus-lumus dalam menyelamatkan negara daripada polio.

Untuk rekod, tiga kes polio dicatatkan di Sabah setakat ini iaitu di Tuaran, Sandakan dan Kinabatangan.

Pada 8 Disember, 2019, Kementerian Kesihatan memaklumkan seorang bayi lelaki berumur tiga bulan dari Tuaran, Sabah disahkan dijangkiti penyakit polio, setelah 27 tahun Malaysia bebas daripada virus polio, mendorong kerajaan mengambil pelbagai langkah berjaga-jaga dan memberikan advokasi bagi mengekang penyebaran wabak berkenaan.


Shafie Apdal Adakan Sidang Media Pagi Ini

KOTA KINABALU: Ketua Menteri Sabah Shafie Apdal dijadual mengadakan sidang media di Pusat Pentadbiran Kerajaan Negeri pagi ini.

Undangan ke sidang media pada 10 pagi itu dihantar oleh pejabat Ketua Menteri menerusi aplikasi WhatsApp.

Difahamkan ia mempunyai kaitan dengan perkembangan politik semasa di Sabah, khususnya berhubung dakwaan bekas ketua menteri Musa Aman yang beliau mendapat majoriti mudah bagi menubuhkan kerajaan negeri baharu.

Semalam, Musa yang juga Adun Sungai Sibuga pada sidang media di kediamannya kira-kira 6.30 petang mendakwa sudah memperolehi majoriti mudah untuk membentuk kerajaan negeri baharu menerusi gabungan beberapa parti di negeri ini.

Bagaimanapun, Musa tidak memaklumkan jumlah majoriti mudah diperolehi bagi mengambil alih pentadbiran kerajaan negeri daripada Shafie yang juga presiden Warisan.

Dewan Undangan Negeri (DUN) Sabah ketika ini mempunyai 65 kerusi termasuk 5 ADUN dilantik dan majoriti mudah ialah 33 kerusi.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jurutera Wanita Dijemput Ajal

Seorang jurutera wanita maut sejurus dirempuh sebuah kenderaan ketika melintas jalan berdekatan sebuah pangsapuri di Persiaran Sukan (dari arah Bulatan Stadium ke Jalan Subang) di Seksyen 13, Shah Alam, Selangor.

Ketua Polis Daerah, Asisten Komisioner Baharudin Mat Taib berkata, dalam kejadian jam 9.15 pagi tadi, mangsa, Nabila Ali, 24, maut di lokasi kejadian akibat kecederaan parah di kepala.

“Dalam kejadian itu, mangsa yang berasal dari Beluran, Sabah, dipercayai tinggal di pangsapuri berdekatan,” katanya.

“Bagaimanapun ketika melintas jalan, sebuah kenderaan model Volkswagen dipandu lelaki berusia 50 tahun muncul dan tidak sempat mengelak dari melanggar mangsa.

“Mangsa yang bekerja sebagai jurutera itu maut di lokasi kejadian akibat kecederaan parah di bahagian kepala,” katanya tadi.

Beliau berkata, kes berkenaan disiasat mengikut Seksyen 41 (1) Akta Pengangkutan Jalan 1987,” katanya.

Terdahulu, laman Facebook komuniti Shah Alam turut berkongsi maklumat kemalangan berkenaan dan difahamkan mangsa baru tiba dari Sabah untuk bekerja di sini.


Antara Kerajaan Perpaduan Dan Kerajaan Reformasi

Konsep dicadangkan oleh Perdana Menteri interim, Tun Dr Mahathir Mohamad untuk ‘Kerajaan Perpaduan’ masih kabur.

Definisi ‘perpaduan’ yang difahami parti politik yang menguasai Parlimen atas mandat rakyat adalah ia tidak semestinya dengan menjadi ahli Kabinet.

Perkara yang ironi dalam hal ini adalah Dr Mahathir menjadikan kuasa Perdana Menteri sebagai penentu tanpa perlu mengambil pandangan ketua-ketua parti secara konsensus untuk melantik senarai Jemaah Menteri.

Pada Pilihan Raya Umum ke-14 (PRU-14) hampir dua tahun lalu, Pakatan Harapan (PH) diberikan mandat oleh rakyat.

Kehadiran PH di Putrajaya adalah untuk mereformasikan institusi kerajaan bagi memelihara kepentingan negara dan perpaduannya.

Kehadiran PH di persada kuasa adalah atas mandat rakyat, kehendak rakyat yang mahukan perubahan dengan usaha melawan rasuah, memulihkan tatakelola kewangan yang bobrok dan menuntut keperibadian pemimpin yang telus dan bertanggungjawab.

Ini adalah hasrat murni untuk memelihara perpaduan dan PH cuba memenuhinya selama hampir dua tahun.

Pembentukan kerajaan dengan mandat ini memandu Kabinet PH untuk cuba memenuhinya melalui manifesto yang dipersetujui oleh parti-parti PH. Kenapa tiba-tiba semua ini ‘dibuang’ dengan konsep ‘Kerajaan Perpaduan’ yang masih kabur?

Kerajaan PH telah membawa usaha-usaha memulihkan negara dengan meletakkan dasar-dasar utama seperti Wawasan Kemakmuran Bersama 2030 (WKB 2030), Negara RAHMAH (Rahmah, Aman, Harmoni, Mesra, Alami dan Hormat), Pelan Induk Memerangi Rasuah dan pengisytiharan harta anggota Kabinet dan Ahli Parlimen.

Akta-akta pula dibawa untuk memenuhi tuntutan reformasi Akta Parlimen, antara lain adalah kelayakan umur mengundi pada usia 18 tahun, menarik balik Akta Antiberita Tidak Benar, pindaan untuk memenuhi Perjanjian Malaysia 1963 (MA 1963), Akta Profesion Guaman Syarie dan lain-lain lagi.

Semua usaha ini yang baru berumur tidak sampai dua tahun diganggu-gugat dengan nuansa perkauman, agama sempit dan politiking berterusan oleh pembangkang yang menggugat stabiliti dan perpaduan.

Sepatutnya, Kerajaan PH perlu dipertahankan kerana isunya bukan hendak menggantikan sistem dengan ‘Kerajaan Perpaduan’, tetapi meneruskan usaha reformasi demi memelihara perpaduan.

Mereka yang menggangu-gugat perpaduan dengan pelbagai sabotaj kepada usaha pemulihan, termasuk Lembaga Tabung Haji (TH) dan lain-lain sepatutnya diambil tindakan, bukan dengan cubaan menjatuhkan Kerajaan PH yang hadir untuk perpaduan atas asas ketelusan dan demokrasi.

Mungkin apa yang Tun Dr Mahathir sebut bahawa ‘Kerajaan Perpaduan’ banyak cabarannya memang betul, tetapi menafikan usaha reformasi selama hampir dua tahun ini atas alasan politiking adalah keterlaluan.

Orang lain buat onar, tiba-tiba PH sebagai kerajaan reformasi pula dikatakan gagal?

Penulis ialah Naib Presiden AMANAH merangkap Ahli Parlimen Parit Buntar.


COVID-19: Munculnya Ikon Sehebat Dr Noor Hisham

KUALA LUMPUR: Sejak tercetusnya wabak COVID-19, antara figura menarik perhatian dan mencuri tumpuan seluruh rakyat Malaysia ialah Ketua Pengarah Kesihatan, Datuk Dr Noor Hisham Abdullah.

Setiap hari rakyat dan wartawan ternanti-nanti kemunculannya untuk mengumumkan status serta laporan harian kes COVID-19. Ketenangan, kematangan dan sikap profesionalisme individu ini dalam melaksanakan tanggungjawab beratnya cukup terserlah.

Walaupun penat mengendalikan krisis begitu serius, wajah dan penampilannya sentiasa tenang serta kata-katanya cukup meyakinkan kita semua.

Dalam konteks ini, tidak keterlaluan untuk kita menobatkan seorang ketua dan pemimpin yang hebat ini sebagai ikon penjawat awam 2020 dengan harapan akan menjadi sumber inspirasi dan motivasi kepada seluruh penjawat awam di negara ini.

Hingga ke saat ini, Dr Noor Hisham berjaya membuktikan beliau dan anak buahnya di Kementerian Kesihatan (KKM) sedang memberikan yang terbaik untuk rakyat dan terus berkhidmat untuk negara.

Antara kata-kata semangatnya kepada petugas kesihatan yang cukup terkesan dan menarik untuk dihayati ialah “Harapan negara kini disandarkan ke bahu kita. Sama ada kita berjaya atau tidak, ia bergantung kepada kita untuk meneraju perjuangan ini dan melakukan yang terbaik demi Raja dan negara.”

Ironinya kita memulakan tahun baharu 2020 dengan penuh cabaran dan dugaan. Kita dikejutkan krisis politik hingga berlaku pertukaran kerajaan dan juga Perdana Menteri. Disusuli pula dengan krisis kesihatan yang cukup dahsyat dan mengancam nyawa rakyat.

Hakikatnya, kedua-dua krisis ini memberikan kesan besar kepada kehidupan rakyat dan pembangunan negara. Namun, seperti sering kita dengar, setiap musibah pasti ada hikmahnya.

Bagi penulis, kedua-dua krisis yang berlaku silih berganti ini membuka ruang dan peluang yang cukup terbaik kepada rakyat untuk mengetahui peranan besar penjawat awam yang berikrar akan berkhidmat untuk negara.

Betul, krisis seumpama ini menyerlahkan kepentingan dan fungsi sebenar setiap individu penjawat awam dan institusi perkhidmatan awam secara keseluruhannya.

Mengimbau kembali krisis politik tempoh hari, untuk satu tempoh masa kita tidak mempunyai kerajaan, hanya ada Perdana Menteri Interim tanpa barisan Jemaah Menteri. Namun, keutuhan sistem perkhidmatan awam dan dedikasi penjawat awam membolehkan semua aspek pentadbiran dan pengurusan negara terus berjalan dengan lancar walaupun berhadapan situasi dan tempoh masa cukup getir dan mencabar.

Penjawat awam tidak berpartisan atau memihak terus mencurahkan khidmat bakti berpaksikan ikrar ‘saya yang menjalankan amanah’ apabila berjaya meneruskan kesinambungan perkhidmatan efisien kepada rakyat. Semua agensi awam beroperasi dan memberikan perkhidmatan seperti biasa kepada rakyat tanpa sebarang gangguan atau masalah.

Ringkasnya operasi dan perkhidmatan agensi kerajaan berjalan seperti biasa hingga Jemaah Menteri baharu dibentuk.

Kini, sekali lagi rakyat disajikan kehebatan penjawat awam khususnya dalam kalangan petugas kesihatan dan barisan hadapan yang bertungkus-lumus memberikan perkhidmatan dengan penuh dedikasi, bersemangat dan bertanggungjawab walaupun berhadapan dengan ancaman risiko kepada nyawa sendiri.

Penularan wabak COVID-19 membuka peluang kepada kelompok ini membuktikan kemampuan dan peranan mereka. Misalnya walaupun terpaksa membuat saringan secara besar-besaran, merawat pesakit positif serta terus berhadapan dengan peningkatan kes baharu, mereka terus cekal dan tabah mengharungi cabaran dan melaksanakan tanggungjawab.

Malah, mereka kelihatan langsung tidak gentar, berputus asa mahupun mengalah, sebaliknya terus menghulurkan bantuan dengan perkhidmatan terbaik.

Bagi penjawat awam barisan hadapan lain seperti polis, tentera, pegawai penguatkuasa pihak berkuasa tempatan (PBT), imigresen dan lain terus berkorban dan bertugas dalam keadaan hujan dan panas demi memastikan rakyat mematuhi Perintah Kawalan Pergerakan (PKP) yang sedang dilaksanakan.

Walaupun masih ada yang ingkar, mereka terus bersabar dan memberikan perkhidmatan terpuji dan efisien demi mencegah serta menghentikan penularan wabak ini.

Menariknya, walaupun kita berada dalam situasi PKP yang menyebabkan premis kerajaan terpaksa ditutup, surat edaran Jabatan Perkhidmatan Awam (JPA) berkaitan Arahan Bekerja Dari Rumah menjelaskan komitmen berterusan penjawat awam.

Penjawat awam daripada pelbagai kategori terus bekerja dari rumah demi memastikan segala urusan dan perkhidmatan penting kerajaan kepada rakyat dapat berjalan seperti biasa.

Hakikatnya, seperti kata-kata Ketua Pengarah Perkhidmatan Awam (KPPA), Datuk Mohd Khairul Adib Abd Rahman, penjawat awam sentiasa dilatih dan dididik untuk utamakan negara, jauh melebihi kepentingan diri dan dilantik untuk menyelesaikan masalah yang dihadapi oleh negara dan rakyat.

Malah, penjawat awam juga tidak pernah mengharapkan sebarang pujian mahupun penghargaan, sebaliknya hanya mahu mencurahkan khidmat bakti dengan jujur dan ikhlas kepada seluruh rakyat Malaysia tanpa mengira latar belakang agama, bangsa dan warna kulit.

Secara umumnya, kita dapat melihat walau apapun berlaku, institusi penjawat awam dan perkhidmatan awam terus kekal utuh sebagai benteng kepada seluruh rakyat Malaysia.

Institusi ini terus memberikan sinar harapan besar kepada anggota masyarakat untuk meneruskan kelangsungan hidup.

Semoga perkhidmatan awam negara ini dapat melahirkan lebih ramai lagi ikon hebat seperti Dr Noor Hisham.

Penulis ialah Timbalan Pengarah, Pejabat Strategi Korporat Dan Komunikasi, Universiti Putra Malaysia (UPM)


1,295 Kes Baharu Covid-19, Selangor Jauh Atasi Sabah

PUTRAJAYA: Kementerian Kesihatan (KKM) melaporkan 1,295 kes baharu Covid-19 dalam tempoh 24 jam lalu, dengan Selangor melaporkan bilangan kes tertinggi jauh mengatasi Sabah.

Ketua Pengarah Kesihatan Dr Noor Hisham Abdullah berkata Selangor melaporkan 481 kes berbanding 286 kes di Sabah. Kuala Lumpur pula melaporkan 232 kes.

“Selangor melaporkan kes harian baharu tertinggi iaitu sebanyak 481 kes (37.1%). Daripada jumlah ini, sebanyak 356 kes (74.0%) adalah dari kluster-kluster dan saringan kontak rapat Covid-19 yang giat dijalankan di lapangan,” katanya.

Daripada keseluruhan kes harian itu, sebanyak 1,285 kes penularan tempatan.

“Sebanyak 57 kes (4.4%) yang dilaporkan pula berkaitan kluster-kluster di penjara yang membabitkan Kluster Penjara Jalan Harapan (26 kes), Kluster Tembok (22 kes), Kluster Penjara Seberang Perai (8 kes), dan Kluster Bakti (1 kes).”

Ketika ini, sebanyak 14,751 orang sedang dirawat dengan 113 dimasukkan ke ICU.

Hisham juga melaporkan tujuh kematian iaitu lima di Sabah, dan satu di Selangor dan Kelantan, melibatkan mangsa dalam umur lingkungan 52 hingga 76 tahun.

Dalam tempoh yang sama, sebanyak 1,052 pesakit pulih.

Bagi negeri lain, Johor melaporkan 105 kes, Pulau Pinang (69), Negeri Sembilan (60), Perak (35), Melaka (14), Pahang (13), Kedah (9), Putrajaya (4), Labuan (3), Kelantan dan Terengganu (1).

Tiada kes dilaporkan di Sarawak dan Perlis.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Usul bawa BERSATU ke Sabah diteruskan

KOTA KINABALU: Usul untuk meminta Parti Pribumi Bersatu Malaysia (BERSATU) mengembangkan sayap ke Sabah yang diputuskan persidangan tahunan Parti Harapan Rakyat Sabah (Harapan Rakyat) baru-baru ini tetap diteruskan.

Presiden Harapan Rakyat, Datuk Lajim Ukin, berkata walaupun BERSATU menyatakan tidak akan ke Sabah seperti dijelaskan Perdana Menteri yang juga Pengerusinya, Tun Dr Mahathir Mohamad, ia tidak menghalang sesiapa saja untuk menjadi ahli.

Lajim berkata, pihaknya menghormati keputusan Dr Mahathir, namun pada masa sama tetap berharap BERSATU dapat melebarkan sayap ke Sabah suatu hari nanti apabila jumlah ahlinya di negeri ini semakin ramai.

“Usul itu dipersetujui sebulat suara oleh perwakilan parti dan kita tetap dengan pendirian untuk meminta supaya BERSATU ke Sabah suatu hari nanti. Walaupun sekarang ia tidak ke Sabah, namun Dr Mahathir tidak menghalang jika kita mahu menjadi ahli.

“Ini bermakna, kita pun boleh menjadi ahli BERSATU, cuma hanya ahli biasa tanpa cawangan dan bahagian. Namun, apabila jumlah keahlian sudah ramai mahu atau tidak, ia perlu juga melebarkan sayap ke Sabah.

“Apabila masanya sudah tiba, semua pihak perlu menghormati kehendak rakyat dan menerima BERSATU untuk melebarkan sayap ke Sabah sejajar dengan amalan demokrasi,” katanya ketika dihubungi NSTP, hari ini.

Ditanya sama ada beliau akan membubarkan Harapan Rakyat untuk menyertai BERSATU, Lajim berkata perkara itu sudah difikirkan dan hanya menunggu apabila BERSATU bertapak di Sabah.

Katanya, beliau juga sedia bekerjasama dengan bekas pemimpin UMNO Sabah menerusi BERSATU demi kepentingan rakyat negeri ini.

Kelmarin, beberapa keping gambar menunjukkan bekas pemimpin UMNO negeri diketuai bekas Pengerusi Badan Perhubungannya, Datuk Hajiji Noor memegang borang BERSATU dipercayai permohonan untuk menyertai parti itu.

Minggu lalu, Hajiji mengetuai 13 wakil rakyat UMNO Sabah keluar parti dan menjadi wakil rakyat Bebas.

Bagaimanapun, Parti Warisan Sabah (WARISAN) yang mengetuai kerajaan negeri ketika ini menjelaskan parti itu sudah membentuk persefahaman dengan BERSATU sebelum Pilihan Raya Umum Ke-14 (PRU-14) supaya ia tidak ke Sabah.

Timbalan Presiden WARISAN, Datuk Darell Leiking pada Ahad lalu berkata, beliau yakin Dr Mahathir tidak mungkir janji mengenai BERSATU tidak ke Sabah walaupun PRU-14 sudah berakhir.

Isnin lalu, Dr Mahathir menjelaskan pendirian terbaharu BERSATU bahawa parti itu tidak akan ke Sabah. – Berita Harian


Christina Dikunjungi Konsul Kehormat Perancis

KOTA KINABALU: Konsul Kehormat Perancis di Kota Kinabalu Jacques Leizerovici mengadakan kunjungan hormat kepada Timbalan Ketua Menteri yang juga Menteri Pelancongan, Kebudayaan dan Alam Sekitar Datuk Christina Liew di Wisma Tun Fuad Stephens Kota Kinabalu baru-baru ini.

Beliau memberi taklimat tentang hubungan dua hala antara Perancis dan Sabah selain menawarkan untuk membantu mempromosikan Sabah di Perancis.

Jacques turut mempelawa Christina untuk melawat Perancis dalam lawatannya ke Eropah untuk menarik pelancong ke Sabah.

Katanya, Oktober adalah masa yang sesuai untuk mengadakan lawatan kerana cuaca lebih sejuk dan ia pada musim menuai buah anggur.


Polis ikut prosedur tangani kes kanak-kanak perempuan dijadikan tebusan

KOTA KINABALU – Polis bertindak mengikut prosedur dalam menangani kejadian seorang lelaki menjadikan kanak-kanak perempuan berusia dua tahun sebagai tebusan dalam sebuah  rumah di blok apartmen Telipok Ria, dekat sini, semalam.

Pesuruhjaya Polis Sabah Datuk Omar Mammah berkata rundingan dengan lelaki itu dibuat antara anggota polis Jabatan Siasatan Jenayah Ibu Pejabat Polis Kontinjen (IPK) Sabah dan Polis Daerah Tuaran.

Katanya polis juga mendapatkan bantuan orang awam menjadi penterjemah Bahasa Sulok untuk berkomunikasi dengan lelaki itu.

“Proses rundingan gagal dan polis terpaksa melepaskan tembakan terhadap lelaki itu apabila dia bertindak hendak melontar kanak-kanak itu dari tingkap di unit rumah terletak di tingkat empat itu,” katanya pada sidang media di IPK Sabah Kepayan, hari ini.

Dalam kejadian itu, lelaki yang sehingga hari ini tidak dikenal pasti identitinya mati ditembak di tempat kejadian.

Omar berkata senjata tajam yang digunakan oleh lelaki itu adalah jenis kerambit yang menyebabkan beberapa kesan luka pada leher kanak-kanak perempuan tetapi tidak menyebabkan kecederaan serius.

Dalam pada itu, beliau menafikan beberapa laporan tidak benar mengenai kejadian itu antaranya empat jari kanak-kanak perempuan itu dipotong dan lelaki itu mempunyai kaitan dengan ibu bapa kanak-kanak itu.

Katanya siasatan polis mendapati lelaki itu memilih kanak-kanak perempuan menjadi tawanannya secara rambang.